text:
Uwiringiyimana Theogene (Bosebabireba) agiye kwerekeza bwa mbere i Burayi
Umuhanzi w’indirimbo zihimbaza Imana Uwiringiyimana Theogene, bakunda kwita Bosebabireba, yatumiwe mu gitaramo n’Abagande baba mu gihugu cy’u Bwongereza, mu kwezi kwa Werurwe 2013. Bosebabireba yatumiwe mu gitaramo gitegurwa n’abagande b’abakristo, baba mu Bwongereza, gisazwe gitumirwamo abahanzi batandukanye baririmba indirimbo zihimbaza Imana bo muri Uganda. Uyu mwaka batumiye Umunyarwanda Uwiringiyimana Theogene.
Muri icyo gitaramo ngarukamwaka, Bosebabireba azaririmbana n’abahanzi bo muri (...)
Umuhanzi w’indirimbo zihimbaza Imana Uwiringiyimana Theogene, bakunda kwita Bosebabireba, yatumiwe mu gitaramo n’Abagande baba mu gihugu cy’u Bwongereza, mu kwezi kwa Werurwe 2013.
Bosebabireba yatumiwe mu gitaramo gitegurwa n’abagande b’abakristo, baba mu Bwongereza, gisazwe gitumirwamo abahanzi batandukanye baririmba indirimbo zihimbaza Imana bo muri Uganda. Uyu mwaka batumiye Umunyarwanda Uwiringiyimana Theogene.
Muri icyo gitaramo ngarukamwaka, Bosebabireba azaririmbana n’abahanzi bo muri Uganda barimo Judith Babirye, Pastor Wilson Bugyembe, Dr Tee, Julie Mutesasira.
Umunyarwanda uba mu Bwongereza, Jackie Mugabo uzwi ku ndirimbo zitandukanye zihimbaza Imana zirimo “Ni muhumure”, uzwi kandi no bindi bikorwa bitandukanye byo gufasha abatishoboye, na we yaratumiwe.
Ku murongo wa Telefoni, Uwiringiyimana Theogene yatangarije IGIHE ko ari ubwa mbere agiye kujya ku mugabane w’u Burayi, akaba asanga ari umwanya mwiza Imana umuhaye wo kuvuga ubutumwa, kandi akaba asanga ari ishema ku banyarwanda muri rusange.
Uwiringiyimana yagize ati ’’Nsazwe nkorera ibitaramo mu bihugu bitandukanye, ariko n’ubwa mbere ngiye kwerekeza i Burayi, babwiye ko uburyo nzaririmbamo bazabumenyesha mu minsi ya vuba, niba ari playback cyangwa Live. Natangiye imyitozo, ndimo gusubiramo indirimbo kandi bibaye byiza bazabwira kuririmba Live.’’
Iki gitaramo kizaba tariki ya 29 Werurwe 2013 i Hariben Bachubhai Nagrecha Hall, mu mujyi wa London.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


c: text/html

text:
Gakenke : Gahunda yo gutanga ibyangombwa by’ubutaka iragenda biguruntege
Umwaka urashize gahunda yo gutanga ibyangombwa by’ubutaka itangiye. Mu mirenge 19 igize akarere ka Gakenke, imirenge itandatu ni yo yabonye ibyangombwa by’ubutaka. ukurikije imirenge isigaye, iyo gahunda More...
Ngororero: Abagana ibiro bishinzwe abinjira n’abasohoka bishimiye uko bahabwa serivisi
Bamwe mu baje gushaka ibyangombwa ku biro bishinzwe abinjira n’abasohoka “Mu muco wa Kinyarwanda ukoze neza arashimwa n’ukoze nabi akagawaâ€. Ibi ni bimwe mubyo twatangarijwe More...
NSR | Ruhango: Abanyeshuli barishimira kuba bagiye gutunga ibibaranga
Mu gikorwa cyo gufata ibyangombwa, abanyeshuri basaga 300 bazindukiye ku karere ka Ruhango mu gikorwa cyo kwifotoza kugira ngo bahabwe indangamuntu tariki ya 23/02/2012. Â Abanyeshuri barimo kwifotoza Aba banyeshuri More...

robotstxt: allowed

filter: keep


text:
Mu gihe Yesu yagendagendaga mu isi yakoze ibitangaza bitandukanye. Hari ibyo yabanzaga kubaza uwo ashaka gukorera igitangaza akenshi bigamije kumenya niba yizeye ko abishoboye.
Ikindi yakundaga kubaza icyo uwo muntu ashaka. Urumva kubona umuntu utabona cyangwa ushonje ukamubaza ngo urashaka ko nkugirira nte? Wagira ngo ni ukwijijisha ariko nubwo Yesu azi ibyo dukeneye ashaka ko tumubwira icyo tumushakaho, kandi tukatuza iminwa yacu ko tumufitiye icyizere mbere y’uko agira icyo akora.
‘’Ageze mu nzu izo mpumyi ziramwegera, Yesu arazibaza ati’’Mwizeye ko mbishobora?’’ Ziramusubiza ziti ‘’Yee, Databuja“. Matayo 9:28 Izi mpumyi ebyiri zivugwa zari zituye mu mwijima kuko zitabonaga. Zimenye ko Yesu atambuka zirataka ziti ‘’mwene Dawidi tubabarire’’.
Yesu azibaza niba zumva zimufitiye icyizere ko hari icyo yazifasha zigahumuka. Zimusubiza ko zibyizeye. Kubera ko bizeye Yesu yahise akora ku maso yabo arababwira ati ‘’Bibabere uko mwizeye’’, amaso yabo ahita ahumuka.
Yesu arashoboye kandi yakora ibirenze ibyo abantu bibwira mu buzima bwabo, ariko tugomba kumugirira icyizere kuko uko yari ejo n’uyu munsi niko ari kandi niko azahora iteka ryose.
Kubera ibyo ducamo kenshi bituma tubura ibyo twifuzaga cyangwa tukabura n’abo twakundaga. Dushobora kubura abavandimwe, inshuti, ababyeyi, n’ibindi byinshi duhura nabyo.
Ibi byose Imana irabizi kuko niyo igenga iminsi n’ibihe nubwo abantu batungurwa yo ntabwo itungurwa ,kuko imenya ibintu mbere y’igihe. Niyo mpamvu tudawiye kumva byarageze kure ahubwo dukwiye kwemerera Yesu agakora mu buzima bwacu.
Aho gutakira umuntu runaka reka ibyacu tubiharire Yesu, arashoboye ntakimunanira, azitamurura akore ibikomeye hagati mu bwoko bwe.
Gusa mbere y’uko Yesu agukorera ibyo byose, arakubaza ngo mbese umufitiye icyizere ko yabishobora? Niba ntacyo umufitiye byaba bigoye ariko umaze gusoma ubu butumwa wemere kumubanza imbere mu byo ucamo byose, kandi wizere ko ari we wenyine wabasha kugira icyo akumarira.
Numuhanga amaso nawe azaza akwiyereke, areme ishimwe mu mutima wawe.


text:
GUSHYUKWA NI IKI(KU BAGABO)
-Gushyukwa cyangwa umushyukwe bishobora kwirangiza ubwabyo cyangwa ari uko umuntu asohoye-kunyuza imbuto/amasohoro mu kayoboro k'imboro zikamenekera ku munwa wayo.
-Uburyo warangizamo umushyukwe wawe byaterwa nawe. Ku bataramenyereye guswera,umushyukwe ukunze kwirangiza,ariko ku bamenyereye kurangiza umushyukwe ari uko bagombye kurangiza bikunze kubagora keretse basohoye.Ubuze uko ubyifatamo wakwikinisha cyangwa ukihangana,byaterwa n'ibikoroheye.
Ni ryari nshobora gushyukwa?
Umuntu ashobora gushyukwa igihe icyo ari cyo cyose.Umubiri ni ko ukoze.
Gushyukwa bishobora guterwa:
-no kureba amashusho yerekana ibitsina
-kwifuza guhuza igitsina n'undi muntu
-Kugira ibitekerezo byerekeranye n'igitsina
-Gushyukwa bishobora kwizana.Ushobora kubona imboro yawe ireze nta mpamvu utanabiteganyaga rwose uri mu ishuri cyangwa ku kazi.Ni ibisanzwe ni ko umubiri uteye.
Ufite igitekerezo ku gushyukwa wakitugezaho.
1 comment:
- toto said...
-
nitwa theo. gushyukwa mbifata nkaho ari ubuzima, mfite imboro nini ariko numvaga ari yo mpamvu ituma nshyukwa cyane nyamara anaje gusanga byiza cyangwabikazanwa n,ibyo ndimo gutekereza. iyom ufite ibibazo nko kurwara wibagirwa ko binabaho.
- November 24, 2011 at 11:02 AM


text:
Babisabwe kuri uyu wa 15 Kamena 2016, mu gikorwa cyawo “True Love campaign-urukundo nyarwo mu rubyiruko” cy’ubukangurambaga bwo gushishikariza urubyiruko gusobanukirwa n’ubuzima bw’imyororokere rwirinda ibishuko.
Isabelle Kalisa, Umukozi w’Imbuto Foundation mu Ishami ry’Ubuzima, avuga ko hari urubyiruko rwinshi rw’abakobwa bagihura n’ibishuko bigatuma batwara inda z’imburagihe, bityo bikabagiraho ingaruka zubuzima bwabo.
Akaba ari yo mpamvu hateguwe igikorwa cyo gukora ubukangurambaga ku rubyiruko kugira ngo rurusheho kwanga kwiyandarika rwamaganira kure abarushuka.
Umugiraneza Liliane, umunyeshuri wiga muri Kaminuza y’u Rwanda, Ishami rya Huye, ni umwe mu bakobwa bagaragaje imyitwarire myiza ufashwa n’Imbuto Foundation.
Avuga ko kwanga umugayo no kwiyakira mu bibazo yahuraga na byo by’amikoro make, ari byo byamufashije kugira ngo aba ageze aho ari ubu.
Ati “Begenzi banjye benshi bicwa no kutiyakira, yabona iwabo ari abakene nabashe kwiyakira, agahitamo kwemera ibyo bamushukisha. Icyo nababwira ni uko iyo wihagazeho, ejo ibyo bagushukisha urabyiha”.
AUmuyobozi Wungirije w’Akarere ka Ruhango ushinzwe Imibereho Myiza y’abaturage, Kambayire Annonciata, avuga ko iki ari ikibazo gihangayikishije cyane, ariko akavuga ko bitewe n’ubufatanye bw’izindi nzego, bagomba kukitaho bakakirwanya, bashaka urubyiruko ahazaza heza.
Muri iyi gahunda y’Imbuto Foundation, haranakorerwamo ibikorwa byo gusuzuma urubyiruko ngo rurebe uko ubuzima bwarwo buhagaze. Icyi gikorwa cy’ubukangurambaga yatangiye tariki ya 07 Kamena 2016 kikazarangira mu gihugu hose ku wa 17 Kamena 2016.


text:
Bamwe mu baturage bo mu murenge wa Mahama, akarere ka kirehe, barashinja ubuyobozi bw’ibanze mu karere kabo kubima uburenganzira bwo kujuririra ibyiciro by’ubudehe bashyizwemo, dore ko abenshi muri bo bavuga ko aho bashyizwe hatagendanye n’ubushobozi bwabo bagasaba inzego zibishinzwe ku rwego rw’igihugu kubafasha ikibazo cyabo ngo gikemuke.
Kuva gahunda yo gushyira abaturage mu byiciro by’ubudehe hakurikijwe amikoro yabo yatangira, ni kenshi hagiye humvikanamo ibibazo bitandukanye, birimo ukwitana ba mwana hagati y’abashinzwe gushyira abaturage muri ibyo byiciro ndetse n’abaturage ubwabo bavuga ko bashyizwe mu byiciro bitabakwiye.
Hejuru y’icyo ariko bamwe mu batuye umurenge wa Mahama, mu kagari ka Kampombo, bo bashinja abayobozi babo kubima uburenganzira bwo kujuririra ibyiciro by’ubudehe bashyizwemo bo batishimiye.
Ndagijimana Juvenal utuye mu mudugudu wa Mubuga muri aka kagari, we na bagenzi be bavuga ko umuyobozi w’umudugudu na komite y’ubudehe iwabo babimye uburenganzira bwo kujuririra ibyiciro by’ubudehe bashyizwemo.
Yagize ati: "Nahoze mu kiciro cya kabiri ngiye kujurira umukuru w’umudugudu arabyanga kuko kugeza na nubu yarabyanze na n’ubu ndacyabibitse. Rwose yaratwangiye turi benshi mu mudugu ntabwo tuzi impamvu yabyo. Yaratwangiye rwose yanze ko tujurira kandi ahandi birakorwa twe yarabyanze."
Aba baturage bakomeza bavuga ko batangiye kumugezaho ikibazo cyabo mbere bakimenya icyiciro bashyizwemo, ngo bababwira ko bagomba kuguma mu byiciro bashyizwemo kuko nta kindi bagomba guhabwa.
Nsanzumuhire Emmanuel na Muhongayire Marie batuye midugudu ya Bwiza na Kigufi igize aka kagari bavuga ko bo inshuro nyinshi bajya kwaka impapuro zo kujuririraho maze ubuyobozi bw’imidugudu yabo bukazibima nta n’impamvu nyakuri bubamenyesheje.
Muhongayire yagize ati: "Nkanjye nagiye kureba nsanga ndi mu kiciro cya gatatu umukuru w’umudugudu yagiye yandika, ariko ejo bundi ngiye kureba nsanga ahari kabiri bacishijemo umukato bashyiramo gatatu. Nk’ubu nkanjye mfite umugabo umwe n’umwana umwe ikintu dufite n’umudugudu gusa turya ari uko mvuye gupagasa. Kandi ejo bundi minisitiri yadusuye yarabidusobanuriye neza kuki batwima uburenganzira bwacu?”
Umuyobozi ushinzwe ubuhinzi n’ubworozi mu murenge wa Mahama ndetse akaka anafite iyi gahunda mu nshingano ze, Nsengiyumva Jean Damascene, ntiyemera ibyo aba baturage bavuga agashimangira ko nta muntu n’umwe wari wageza ikibazo nk’iki haba mu kagali cyangwa se ku murenge ngo binanirane.
Yagize ati: "Twe ntabwo twumva impamvu abayobozi b’imidugudu babyanze. Babyanze gute se? icyo navuga ni uko ku rwego rwacu ku murenge byarangiye, reka twifashishe urwego rw’akarere turebe niba aba bavuga ibi bashobora kubona andi mahirwe y’iminsi ibiri cyangwa itatu, kandi rwose nibirangira tuzabamenyesha.”
Kuri ubu inzego zibishinzwe zirimo na Minisiteri y’ubutegetsi bw’igihgu, zivuga ko ikibazo cy’abarenganira mu byiciro by’ubudehe kitakabaye kivugwa kugeza ubu kuko ngo amabwiriza ajyanye n’iyi gahunda yashyizweho agomba gukirikizwa.
Umunyamabanga wa Leta ushinzwe imibereho myiza y’abaturage muri Minisiteri y’ubutegetsi bw’igihugu, Dr Alvera Mukabaramba, avuga ko umuturage ufite ikibazo abimenyesha inzego z’ibanze z’aho abarizwa kandi ko amabwiriza agomba gukurikizwa.
Yagize ati“Amabwiriza ari gukurikizwa kandi yoherejwe ku mirenge kugira ngo ikibazo gikemuke vuba. Abaturage bafite ikibazo bandikira umurenge komite y’ubudehe ikajya gusura urugo kugira ngo ibone amakuru iri kumwe na komite y’umudugugu.”
Ku mpungenge z’abaturage bagaragaza impungenge zo gushyirwa mu byiciro badakwiye n’abayobozi, uyu muyobozi avuga ko byose bigomba gukorerwa mu nama n’abaturage nkuko byagenze mbere. Ngo abayobozi bazamenyekana ko biherera bonyine bakabyikorera bazafatirwa ibyemezo birimo no kwirukanwa.
Raporo ku ishyirwaho ry’ibyiciro by’Ubudehe ku mibereho y’Abanyarwanda, igaragaza ko abanyarwanda benshi baherereye mu cyiciro cya gatatu cy’ubudehe.
Mu cyiciro cya mbere harimo ingo 376,192 zigizwe n’abantu 1,480,167. Ni ukuvuga ko ari 16% by’Abanyarwanda bose. Icyiciro cya kabiri cy’Ubudehe kirimo ingo 703,461 zigizwe n’abantu 3,077,816 bangana na 29.8% by’Abanyarwanda bose.
Icyiciro cya gatatu cy’Ubudehe cyo kirimo ingo 1,267,171 zituwe n’Abanyarwanda 5,766,506 bangana na 53.7% by’Abanyarwanda bose, mu gihe icya Kane kirimo ingo 11,664 zituwe n’Abanyarwanda 58,069, bahagarariye 0.5% by’abatuye igihugu cyose.
Imibare igaragaza ko mu Mujyi wa Kigali ariho hari abantu benshi bifashije kuko 57.6% by’abari mu cyiciro cya kane niho babarizwa.
Gushyira abaturage mu byiciro by’Ubudehe byatangiye gukorwa mu igeragezwa kuva muri Kanama 2014, bikorwa mu turere twose kuva ku wa 2 Gashyantare 2015.
Muneza Ferdinand
Makuruki.rw


text:
22H00: amakuru ari kugera kuri "veritasinfo" kuri uyu mu goroba wo kuwa gatanu taliki ya 23/09/2016, aremeza ko umutingito wabereye mu karere ka Rusiza na Nyamasheke (Cyangugu) wahitanye ibintu byinshi ndetse hakaba hari n'abantu wahitanye nk'uko mubona ku ifoto hasi aha y'umuntu urukuta rw'iduka rwaguyeho i Kamembe
Kuri uyu wa Gatanu tariki 23 Nzeri,2016 mu mujyi wa Kamembe ho mu Karere ka Rusizi ahagana saa kumi n’ebyiri z’umugoroba , umutingito wibasiye ahazwi nka Matewusi usenya amazu.[ndlr : uwo mutingito wumvikanye no mu karere ka Nyamasheke uretse ko utari ufite ingufu nyinshi nk’uwabaye mu karere ka Rusizi].
Mu byangiritse harimo inzu y’ubucuruzi mu mujyi wa Kamembe aho igice kimwe cyayo cyagwiriye imodoka yari iri hafi aho maze irangirika.
Abaturage muri aka Karere kaba bafite ubwoba nyuma yo kubona ibyabaye . Uyu mutingito ukaba uje nyuma y’uherutse kumvikana mu Rwanda, mu karere no mu bindi bihugu by’Isi tariki ya 10 Nzeri uyu mwaka wari ku gipimo cya 5.7 aho wangije bimwe mu bikorwa remezo ugahitana abagera 19 muri Tanzania.
Umuryango


text:
Malaria: UKO TWANDURA MALARIYA?
Umubu ukunda kuruma abantu n’ijoro. Iyo umubu umaze kuvuka ukaruma umuntu ufite udukoko twa malariya mu maraso, utwo dukoko dukurira muri uwo mubu. Iyo wongeye kuruma undi muntu nyuma y’iminsi iri hagati y’itanu n’icumi umushyiramo utwo dukoko ubwo rero umuntu akarwara malariya.
Tumenye ko malariya nta handi ituruka uretse kurumwa n’umubu ufite twa dukoko. Niyo mpamvu ugomba guhora wibuka ko “U” Umubu na “M” Malariya bijyana. Nta mubu nta malariya.
Shyiraho Igitekerezo!
Subscribe to: Post Comments (Atom)


text:
Babitangaje kuri uyu wa gatanu tariki 22 Nyakanga 2016, mu muhango wo gushyikirizwa insimburangingo bagenewe n’abagiraneza bagize umushinga LN-4 Prosthetic hand wo muri Amerika.
Francine Caulfield umwe mu bashikirije abaturage ibyo bikoresho yavuze ko izo nsimburangingo, zihabwa abantu bacikiye ukuboko munsi y’inkokora mu kubafasha kugira imirimo imwe n’imwe itavunanye bikorera nko kwandika, koza amenyo, gufata ikiyiko ukigaburira, kogosha no gutwara igare.
Gatabazi Emmanuel wacitse ukuboko kumwe avuga ko gucika ukuboko hari imirimo yamunaniraga gukora iterambere rye rikagabanuka none akaba agiye kuyikora.
Yagize ati “Nakoreshaga ukuboko kumwe kw’iburyo simbashe kwisanzura mubyo nkora nkadindira mu iterambere ariko ubu ngiye gukora ibyo ntabashaga mbashe kwiteza imbere n’umuryango wanjye.”
Mugabo Modeste ati “Ngiye gukora uturimo twinshi twajyaga tunanira nko koza amenyo,gukoresha terefoni, ndabona nshobora no guterura igikombe nkinywesha, nkabasha kwitamika ariko hari aho byageraga nkiyambaza abandi.”
Tabaro Dieu Donné umuhuzabikorwa w’inama y’igihugu y’abantu bafiye ubumuga i Kirehe, avuga ko insimburangingo bahawe zigiye gufasha byinshi mu iterambere ry’abafite ubumuga.
Avuga ko abo bagiraneza bijeje akarere ubufatanye bwo gukomeza gufasha abafite ubumuga bunyuranye.
Ati “Hari abo tutigeze duhamagara kuko amaboko yabo acikiye hejuru y’inkokora ariko abagiraneza batubwiye ko nabo dukomeza kubabarura bakazagira icyo bamarirwa, mu nsimburangingo 40 batuzaniye 24 ni bo bazihawe izisigaye turazibika tuzaziha abasigaye.”
Mukandarikanguye Geraldine umuyobozi w’akarere wungirije ushinzwe imibereho myiza y’abaturage yagize ati “Ni uruhare rwawe gufata neza insimburangingo uhawe kuko zigiye kubafasha ibyo mutabashaga gukora,nimuhindure imibereho mwiteze imbere.
Ntitwifuza kubona umuntu wahawe insimburangingo mu muhanda asabiriza. Ni iterambere ryanyu ni n’iterambere ry’igihugu.”
Yavuze kandi ko abasaga ibihumbi 15 by’abafite ubumuga bunyuranye mu karere bakomeje kwitabwaho bashakirwa ubufasha mu kurushaho kubaho neza.


text:
jeu.
02
juin
2011
Kuri iyi tariki ya 02 Kamena 2011, Diyosezi ya Byumba, Abasaserdoti bafatanyije n’Abakristu bose barifuriza Umushumba wa Diyosezi Myr Servilien NZAKAMWITA Anniversaire NZIZA y’Imyaka 15 amaze ari umushumba wa Diyosezi ya Byumba.
Musenyeri Servilien NZAKAMWITA wavukiye i Gatsirima muri Paruwasi ya Nyarurema, Diyosezi ya Byumba ku wa 20 Mata 1943, yahawe ubusaserdoti ku wa 11 Nyakanga 1971, maze ku wa 25 Werurwe 1996 Nyirubutungane Papa Yohani Pawulo II amutorera kuyobora Diyosezi ya Byumba.
Ku wa 02 Kamena 1996 nibwo yahawe ubwepiskopi i Byumba, aba umwepiskopi wa kabiri (Umwepiskopi wa mbere ni Nyakwigendera Myr Joseph RUZINDANA) uyoboye Diyosezi ya Byumba yashinzwe ku wa 05 Ugushyingo 1981.
ANNIVERSAIRE NZIZA NZIZA.


text:
Muri iki gikorwa cyabaye tariki 18 Nyakanga 2016, abagabo bari bambaye amashati akoze mu mwenda wiganjemo amabara y’icyatsi n’amapantaro y’ubururu bwijimye naho abagore bari bambaye imikenyero y’ibara riri hagati y’umuhondo n’irya pome.
Umuyobozi w’ishami ry’ubutegetsi mu Karere ka Huye, Mutabaruka Jean Baptiste, avuga k impamvu aba bakoze bampaye iyo myenda isa ari uburyo bwo guteza imbere ibikorerwa mu Rwanda.
Yagize ati “Ni bwo buryo bwo guteza imbere iby’iwacu. Nubwo ibitambaro iyi myenda yadozwemo bitakorewe i Rwanda, ariko twese twambaye imyenda yadozwe n’umudozi wo mu Rwanda, si imyenda yabanje kwambarwa n’abanyamahanga ngo bayidukuburire.”
Imyambaro y’abagabo, ari na yo yagaragaraga cyane nk’idasanzwe, ngo yatwaye amafaranga ibihumbi 17Frw ku muntu, kandi abagabo bakora ku rwego rw’akarere bose hamwe ni 54.
Gutanga akazi ku mudozi w’Umunyarwanda ngo na byo bumva bifite akamaro.
Mutabaruka ati “Na byo ni “Made In Rwanda” mu buryo bumwe, mu gihe dutegereje ko hazabaho n’imyenda yakorewe iwacu tukazajya ari yo tudodeshamo imyambaro.”
Mu gushaka kumenya niba n’inkweto bari bambaye zaba zarakorewe mu Rwanda, i Huye hari “Kiato Afadhali” ikora inkweto nziza kandi zikomeye, umwe mu bakozi b’Akarere ka Huye yagize ati “Iyo dushyiraho n’inkweto byari gutwara amafaranga menshi cyane, ariko na byo ubutaha tuzabishyira muri gahunda.”
Ibitekerezo ( 7 )
Polisi ibandikire umuvuduko...!
inyito "made in Rwanda" ubwayo ni igitekerezo cyiza cyane, ariko nanone ibyadodewe mu rwanda bitandukanye n’ibyakorewe mu rwanda, kuko n’ubundi caguwa nyinshi abadozi bazisubiragamo bakazigabanya, abo banyahuye bazasome amateka ya Tomas SANKARA mu myaka ya za 1980*, yategetse abakozi ba Leta kwambara ibyakorewe iwabo barayimwitirira bakayitwara mu bikapu yajya ikigo cya leta abakozi bagatumatumanaho bati :mwambare "Sankara perezida aje kubasura" bisigara ari ugucungana ku jisho, so reka tubihange amaso kuko bamwe kuzambara bizatugora.
nimwishakire amanota yo kwesa imihigo mureke kutubeshya NGO mwambaye made in RDA!
Injiji ziragwira. Iyo politiki yanyu irashaje. Kera muzicuza. Mwimakaza ukori ni ubutabera aho kuba ndiyo bwana
Ni uko ye.... Hanyuma se made in Rwanda bivuga uniform? Nonese buriya mmuri bariya ba Gitifu ninde uzongera kuyambara? Ko Kiato Afadhali se numva iyo bayigurira byari guhenda... Ubwo ni ukuvugako made in Rwanda ari igihendo bivuga ko niba ba Gitifu b’imirenge bahendwa na made in Rwanda jyewe muturage usanzwe bizamera gute
None niba ibitambaro idozemo bitarakorewe mu Rwanda biba ’made in Rwanda’ gute? Kuba yaradozwe n’umunyarwanda nibyo biyigira ’made in Rwanda’? Abanyarwanda se basanzwe batadoda? Cyakora iyo ibyo bitambaro bikorerwa mu Rwanda najyaga kubyumva. Ko batavuze inkweto se uwazikoze? Ikindi ntabwo mu mahanga havayo imyenda yambawe gusa. Ubanza iyi ’policy’ itarumvikanye neza!
iyi myenda uretse kudoderwa murwanda urabona ari iya ITEXRWA wapi gusa bashoye menshi badodesha iyo bagura udupira bari gutanga make iriya si made in rwanda ikindi inkweto ko iwabo zihakorerwa sinduzi bambaye chagua y’akaga haaaaaaaa, ubyinira inda ntasobanya ariko nubyinira amanota ntasobanya..... mukomere baturanyi banjye


text:
Uracyazirikana ko kubaha ababyeyi ari inshingano cyane mu miryango ya Gikristo?
Umenye yuko mu minsi y’imperuka hazaza ibihe birushya, kuko abantu bazaba bikunda, bakunda impiya, birarīra, bibona, batukana, batumvira ababyeyi babo, indashima, batari abera, 2 Timoteyo 3:1-2
Turi kubaho muri kimwe mu binjyejana bigaragaraza gusohora nta gushidikanya kw’ibyanditswe ko turi mu bihe bya nyuma by’isi. Kimwe mu byo twasomye ngo abantu bazaba indashima, batumvira ababyeyi babo. Mbese rimwe mu mategeko cyangwa ihame rizata agaciro ni iryo kubaha ntirigikurikizwa kandi ibi ntibigira ingaruka zirangirira gusa mu miryanga ahubwo zikomereza no muri sosiyete muri rusange.
Ariko nubwo dutuye muri iyo si imeze gutyo ntabwo tugomba kuba abayo, ‘’Si ab’isi nk’uko nanjye ntari uw’isi.’’ Yohana 17 :16, Ibi ni Yesu wabibuze arimo gusengera abantu mbese y’uko asubira mu ijuru.
Imana yaduhamagariye kwitandukanya n’isi hagati y’igihe kigoramye ngo dushyire mu bikorwa ibyo abandi bananiwe ariko bigaragaza ubwami bw’Imana kuko ari bwo duhagarariye hano ku isi. Niba isi y’iki gihe ntacyo biyitwaye kubona abana batubaha ababyeyi bikaba bisigaye ari ibintu bisanzwe, dore aho itandukaniro rikenewe mu miryango ya Gikristo ni uko umuntu ahagera agasanga ibyanze gukunda mu yindi miryango mwe mwarabishoboye.
Kubaha ababyeyi ni inshingano kandi nibwo bushake bw’Imana, kuko kuva kera Imana yabiburiyemo abantu, umva uko Bibiliya ivuga. ‘’ Abalewi bati “Usuzugura se cyangwa nyina avumwe.” Abantu bose bavuge bati “Amen!” Gutegekwa kwa kabiri 27 :16
Bibiliya igaragaza uwitwa Nowa asinda akambara ubusa mu bana be, uwamubonye akamwereke abandi yaravumwe, uwaharaniye kumutwikira yamwatuyeho umugisha. Itangiriro 9:20-29
Mu by’ukuri Nowa yaranyoya arasinda, ni umuco wavuga ko ari mubi, ntawari ukwiye kubizira ariko ikigaragara nubwo byagenda gute umubyeyi ni umubyeyi, kumusuzugura no kutamwubaha si umugambi w’Imana ahubwo Pawulo yagize iyerekwa asanga ari kimwe mu bizaba mu minsi y’imperuka.
Ntiwavuga ko ukunda ababyeyi bawe utabubaha, umubyeyi wawe uko yaba ameze kose umufitiye umwenda wo kumwubaha.
Umwana utarafashe iya mbere guhisha ubwambure bwa Nowa ngo amwubahishe yaravumwe we n’abamukomotseho bose, baba abagaragu nk’uko Se Nowa yabibabwiye.
Benedata muri Kristo Yesu, twe kumera nk’ab’iki gihe ahubwo twubahane hagati yacu kandi wubahe so na nyoko, ubahe agaciro kuko baragakwiye. Ntabwo dusabwa kubikora iyo badukoreye ibyiza gusa ahubwo ni inshingano.
Umva ukuntu Imana ivuga mu ijambo ryayo ‘’ Wubahe so na nyoko (iryo ni ryo tegeko rya mbere ririmo isezerano). kugira ngo ubone amahoro uramire mu isi. Abefeso 6:2-3
’Kuko izitūra umuntu ibihwanye n’umurimo we, Izaha umuntu wese kubona ibihwanye n’imigenzereze ye.’’ Yobu 34 :11
Imana ibahe umugisha, Amen.


text:
Hari ibintu bamwe mu bashakanye batajya bakorera abagore babo, kandi nyamara bigira uruhare mu gutuma urukundo rwabo rurushaho kuba rushya uko bwije n’uko bukeye. Kimwe mu byifuzwa n’abagore ni uguhoberwa n’abagabo babo.
Bamwe mu bagore hari ibintu bifuza gukorerwa n’abagabo babo ntibabibone, banabiganiraho abagabo bakabereka ko ntacyo bimaze kandi nyamara ugasanga bene abo bagabo babikorera abandi bagore ku ruhande.
Nk’uko bamwe mu bagore batandukanye babivuga, ngo hari abagabo batajya bahobera abagore babo badashobora no kugendana mu nzira, badashobora kugenda babafashe mu kiganza n’ibindi bitandukanye.
N’ubwo hari bamwe babibona nk’aho ari ibintu bito bidafite n’icyo byatwara ku mibanire y’abashakanye, bamwe mu bagore bavuga ko bibatera agahinda mu mutima.
Umwe mu bagore baganiriye n’UMUSARE.NET avuga ko umugabo we aheruka kumuhobera batarabana, kandi ngo bamaranye imyaka isaga itanu. Uyu mugore akomeza avuga ko ikimubabaza kurushaho ari uko umugabo we ahobera abandi bagore, yamubaza igituma we atamuhobera undi akamwihorera.
Mu bagore bagera kuri 40 baganiriye n’UMUSARE.NET abagera kuri 20 gusa ni bo bavuze ko abagabo babo babahobera iyo batashye, bakanabafata mu kiganza igihe barimo kugendana mu nzira.
Mu bagabo batandukanye twavuganye, bamwe muri bo bavuze ko guhobera umugore utari uwawe mu gihe uwawe abyifuza akabibura ari umuco mubi.
Hari bamwe mu bagabo bavuga ko icyo atari ikintu gikwiye kubabaza umugore. Umugabo witwa Habimana, we asanga kudahobera umugore wawe cyangwa ngo umufate mu kiganza murimo kugendana ari ikintu gikunda gukorwa n’abantu bamaze guhararukwa abo bashakanye, akaba asanga kuri we yagifata nk’urukundo ruke kuko iyo ukunda umuntu unamwiyegereza mu buryo bwose bushoboka.
Ese birakwiye ko bamwe mu bagore bifuza guhoberwa n’abagabo babo? Ese kuba umugabo yaba adahobera umugore we ubona nta kibazo kibirimo?


text:
Prééclampsie cyangwa Preeclampsia, ni indwara ikunda gufata abagore batwite. Mu Rwanda ikunda kuhagaragara cyane ikaba ari imwe muzizahaza abagore batwite. Muganga wa CHUK yatubwiye ko nibura bakira umubyeyi umwe ku munsi kubera pre eclampsie. Bikaba bishobora kugera kuri 15% by’impamvu zituma abagore batwite bakirwa mu bitaro.
Preeclampsia ku bagore batwite ni iki ?
Preeclampsia ni indwara ifata abagore batwite ikaba igaragazwa n’umuvuduko mwinshi w’amaraso (Hypertension) hamwe n’indwara y’impyiko ituma mu nkari hagaragaramo proteins kuburyo budasanzwe (proteinurie). Preeclampsia itangira nyuma y’ibyumweru makumyabiri umugore asamye (igihembwe cya 2 kirangira cyangwa icya 3 cy’inda)
Iterwa ni ki ?
Igitera iyo ndwara ntikizwi neza. Zimwe mu mpamvu zikekwa ni izi :
- Indwara z’imiyoboro y’amaraso
- Indyo
- Indwara z’uruhererekane mu miryango (genetique) Hari ibindi bishobora kongera ibyago byo kuba wagira iyo ndwara ;
- Inda ya mbere
- Gutwita impanga
- Umubyibuho ukabije
- Gutwita ukuze (urengeje imyaka 35)
- Kuba wari usanganywe indwara ya diabete, Hypertension cyangwa impyiko
Kenshi, abagore bapimwa Prééclampsie baba basanzwe bumvaga bameze neza. Ibimenyetso byayo ni :
- Kubyimba amaboko, mu maso
- Kongera ibiro (kuburyo bukabije kandi mu gihe gito)
- Kwiyongera cyane k’umuvuduko w’amaraso (hypertension)
Ivurwa ite ?
Uburyo bwo kuyivura bwonyine ni ukubyaza umugore. Iyo umwana amaze gukura yenda kuvuka (hejuru y’ibyumweru 37 atwite), muganga ashobora gufata icyemezo cyo kubyaza umugore kugirango pre eclampsia ihagarare.
Iyo umwana akiri muto cyane, prééclampsia ikaba yoroheje, muganga ashobora gufata icyemezo cyo kuvura umugore agategereza ko umwana akura muri icyo gihe umugore asabwa gukurikiza ibi :
Umugore utwite yayirinda ate ?
- Kuruhuka, kuryamira uruhande rw’ibumoso igihe cyose
- Kunywa amazi menshi no kugabanya umunyu mu biryo
- Gukurikinirwa hafi na muganga akareba niba umwana na nyina bameze neza
- Gufata imiti igabanya umuvuduko w’amaraso Nubwo nta buryo buhamye bwo kuyirinda, ni ngombwa ko abagore batwite batangira kujya kwa muganga gupimisha inda hakiri kare kandi bakabikomeza igihe cyose bagitwite. Ibi bishobora gutuma muganga wawe abona ko ufite iyo ndwara hakiri kare akayivura.
Byanditswe na Dr Nyemazi Peter


text:
Mange: indwara ifata ku ruhu
Ibimenyetso: gupfuka
Genzura: kwita ku kiraro neza
Kuzisukura ukoresheje puderi
Coccidosis: indwara ifata urwungano ngogozi
Ibimenyetso: amaraso yanduye no guhitwa
Igenzura: guha inkwavu zirwaye imiti ivura indwara y’umwijima (cocciosis)
Sore hock: ni indwara ifata ibice by’umubiri by’inkwavu, ikimenyetso k’ingenzi ni ugucumbagira.
Igenzura: koresha ibikoresho byiza ku isaso y’ikiraro
Bloat : ni indwara ituruka ku mirire itaringanijwe
Ikimenyetso: kubyimba igifu
Igenzura: kuyigaburira ibyatsi birimo protein nyinshi ku buryo bukurikije amategeko.
Indwara zifata inkwavu
Shyiraho Igitekerezo!
Subscribe to: Post Comments (Atom)


text:
Sobanukirwa n’amateka y’Abisirayeli (Igice cya 1). Pastor Desiré Habyarimana
Nyuma y’uruzinduko yagiriye mu gihugu cya Isirayeli, Pastor Desiré Habyarimana aratugezaho hamwe mu hantu yasuye!
Tujya muri Israel, twanyuze mugihugu cya Misiri (cyangwa Egiputa nk’uko bamwe babivuga) kugira ngo tubashe gusura bimwe mu bibanza bivugwa muri Bibiliya, ndetse nk’abigisha b’ijambo ry’ Imana dukunda kwigishaho kenshi.
Twanyuze hejuru y’umujyi wa Alexandria uri hafi y’umurwa mukuru Cairo. Uyu mujyi uzwi muri Bibiliya nk’ahantu habitse amateka ya Bibiliya n’ubwo muri iki gihe utuwe n’Abisilamu. N’ubwo nta Bakristo bakiharangwa, babitse amateka y’imizingo ya Bibiliya, na ba Pawulo bahavugiye ubutumwa bwiza cyane. Ibi byatwigisha ko umuntu abasha gusigarana Imana mu mateka ariko yaraguye.
Iki gihugu cya Egiputa gifite amateka akomeye, kuko sogokuruza Aburahamu yagihungiyemo inzara, ahageze abeshya ko Sara ari mushiki we (Itangiriro 12:10-20). Aha bitwigisha ko kubeshya ari bibi, kuko na Isaka umuhungu we na we yaguye muri uyu mutego, ndetse byafashe ibisekuru 5 kuko Yakobo na we yabeshe se yiba umugisha birakomeza kugera ku bahungu ba Dawidi). Imbuto ubiba uzayisarura ukiri mu isi (Abagalatiya 6:7).
Muzi ko nyuma Yosefu baje kumugurisha mw’Egiputa, nyuma hakaza umuryango w’abantu 70 nk’uko Imana yari yarabibwiye Aburahamu ubwo yasinziraga maze inkongoro zikarya ku bitambo, Imana ikamubwira ko izamuhana urubyaro rwe rugakora uburetwa imyaka 400.
Nyuma twasuye uruzi rwa Nil. Aho ni ho hari ibikari bya Farawo, aho abami ba Egiputa bari batuye. Aho kandi ni ho hari igishanga Mose yatoraguwemo. Ni na ho Mose yakoreye ibitangaza bikomeye, birimo guhindura amazi ya Nil amaraso n’ibindi byinshi.
Twasuye aho Yesu yahungishirijwe, akahamara imyaka 3 igihe umwami Herode yashakaga kumwica (Matayo 2:13-21).
Twakomereje aho Abisirayeli bari batuye i Gosheni, ari na ho bahagurukiye basubira mu gihugu cy’ isezerano barenga miliyoni ebyiri na magana atanu (2,500,000), bagafata inzira y’ubutayu (Kuva 12:37-42). Aho Abisirayeli bari batuye ubu hari Canal de Suez, ni ho amato manini anyura ajya i Burayi.
Twanyuze mu butayu n’imodoka, kugira ngo dusure inzira banyuzemo irenga kilometer 500. Bari intwari cyane, kuko ubu butayu burashyuha kugera kuri dogere 70, kandi iyo hakonje haba munsi ya zeru. Ikindi kandi, nta mazi ahaba. Bo babumazemo imyaka 40. Nyuma twageze mu misozi ya Sinayi ifite ubutumburuke bureshya na metero 2,285. Aha wakwibaza uko bayurira ari amabuye, bakayurira bafite abana, nta mazi yo kunywa. Imana yabakoreye ibikomeye cyane.
Twageze ku nyanjya itukura, aho Isirayeli ihana imbibi n’ibihugu 4 ari byo Jordanie, Arabie Saudith, Iran na Egypte. Aho ni ho twambukiye twinjira muri Isirayeli. Icyo navuga ku nyanja itukura ni uko inyanja ubwayo ntitukura ahubwo bayitiriye imisozi itukura iyikikije, aho niho Abisirayeli bageze bagatungurwa n’Abanyegiputa baje kubagarura imbere yabo hari inyanja ifite ubujyakuzimu bureshya na kilometro 2, hirya hari imisozi ya Sinayi bagira ubwoba, ariko Imana yaberetse igitangaza ubwo yabaciraga inzira muri nyanja bakambuka.
Tuzakomeza kubagezaho ibice bikurikira by’ubutaka butagatifu twasuye mu gihugu cy’amasezerano. Ntuzacikwe…
Inkuru muma photo.
Umujyi wa Alexandria habitse amateka ariko baraguye
Umugezi wa Nil utunze Egiputa yose
I Gosheni ariho Abisirayeli bari batuye
Abafarawo ni uko bambaraga
Ibyo Abisirayeli basize bubatse biracyahagaze
Ubutayu banyuzemo bava muri Egiputa
Imisozi ya Sinayi buriraga ariko Mose yavuganiyemo n’ Imana
Inyanja itukura bambutse ijoro rimwe Abanyegiputa bakayipfiramo
Aha nari nishimiye gukandagira kubutaka bwera


text:
TIGO yahembye abacuruzi b’amakarita b’indashyikirwa
TIGO yatanze ibihembo ku bacuruzi b’amakarita n’ibindi bicuruzwa byayo bitandukanye kuri bamwe mu bafata neza ababagana, maze bamwe muri bo baboneraho no kwivuga ibigwi by’aho Tigo ibagejeje, mu busabane bwabaye ku wa 18 Ugushyingo.
Muri ubu busabane ngarukamwaka, abacuruza serivisi za TIGO ziganjemo e-go, telefoni, sim cards n’ibindi bahuriye kuri La Palisse Nyandungu baje guhabwa impano TIGO yabageneye kuko bitwaye neza uyu mwaka.
Nyuma yo gusangira amafunguro rusange, batangiye kwivuga (...)
TIGO yatanze ibihembo ku bacuruzi b’amakarita n’ibindi bicuruzwa byayo bitandukanye kuri bamwe mu bafata neza ababagana, maze bamwe muri bo baboneraho no kwivuga ibigwi by’aho Tigo ibagejeje, mu busabane bwabaye ku wa 18 Ugushyingo.
Muri ubu busabane ngarukamwaka, abacuruza serivisi za TIGO ziganjemo e-go, telefoni, sim cards n’ibindi bahuriye kuri La Palisse Nyandungu baje guhabwa impano TIGO yabageneye kuko bitwaye neza uyu mwaka.
Nyuma yo gusangira amafunguro rusange, batangiye kwivuga ibigwi by’aho TIGO ibagejeje.
Muberarugo Odile ucuruza ibikoresho bya TIGO mu mujyi wa Kigali yavuze ko yatangije ibihumbi 80 gusa, na telefoni TIGO yamuhaye icyo gihe, none ubu ageze ku gishoro cya Miliyoni n’ibihumbi ijana.
Yongeyeho ati “Abacururiza TIGO tumaze kuba nk’umuryango umwe kuko iradufasha cyane kandi ikaduhuza buri mwaka.”
Kavutse Jean Claude akorera mu murenge wa Muhima, Akarere ka Nyarugenge yavuze ko we yatangije ibihumbi bitanu, ariko avuga ko bitewe n’uko TIGO ibafasha cyane ubu amaze kugera ku bihumbi magana abiri mu gihe cy’imyaka 2 amaze akora.
Umutoni Chantal ushinzwe amasoko muri TIGO yavuze ko batanga n’amahugurwa kuri abo bacuruzi ku bijyanye no gufata neza ababagana, kwizigamira ndetse no kwigisha abatarageze mu ishuri.
Umutoni yongeyeho ati “Bizabagirira umumaro mu gihe bakidukorera ndetse n’igihe bahindutse ba rwiyemeza mirimo.”
Umuyobozi mukuru wa TIGO Rwanda,……. Yashimiye abo bacuruzi, yongeraho ati “Turi bamwe kuko nimwe mu tuma TIGO igera kuri bose.”
Yongeyeho ati “Mujye mutubwira icyo mukeneye tubafashe ariko umuntu wese abone servise za TIGO mu buryo bworoshye.”
Ibihembo yatanze birmo amasaha manini, chager zikura ingufu ku mirasire y’izuba, ibikapu ndetse na za telefoni.
Ubusabane bwaranzwe n’imbyino n’imiziki ndetse no gusangira amafunguro, uko ari 1500 bavugaga ko bishimiye ibyo bahasanze ndetse nyuma habayeho gucinyana akadiho n’itsinda ry’abahanzi ba Dream Boys.
TIGO irabarura abacuruza ibikoresho byayo basaga ibihumbi bitanu mu gihugu cyose, abo bakunze kwita TIGO Freelancers.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Bamwe mu baturage bo mu murenge wa Murundi mu karere ka Kayonza, bemeza ko bahaye amafaranga umu Dasso wari waje kubareba ababwira ko ayo mafaranga agiye kuyabazaniramo amazi, nyuma yo kuyamuha akagenda ubutagaruka.
Abaturage bafite iki kibazo ni abatuye mu kagari ka Buhabwa mu murenge wa Murundi, bemeza ko hari umu Dasso waje abafatirana n’ikibazo cy’amazi bafite, abaka amafaranga ababwira ko agiye kuyabazanira none bakaba batarayabona nk’uko bamwe muri aba baturage babivuga.
Murekeyisoni Dative, umukecuru uri mu kigero cy’imyaka 60, yagize ati:“Baravuze ngo aborozi nitwicare turebe uko buri mworozi umutungo we ungana dukusanye amafaranga bazatuzanire amazi inshuro 4, amafaranga twarayatanze kugeza ubu ntiturabona amazi.
Twabahaye ibihumbi 50, bari bavuze ngo buracya basuke imodoka y’abaturage, ubundi bazane izindi z’aborozi.”
Umwe mu batanze aya mafaranga witwa Murebwayire, nawe yasobanuye ko aya mafaranga bayatanze bizezwa kwegerezwa amazi, ariko ngo byarangiye uwabatse amafaranga bayobewe irengero rye.
Yagize ati:“Twari abantu 8 badusaba guteranya amafaranga kugira ngo baduhe amazi, aya mafaranga twayatswe n’umu Dasso wo ku murenge, twaramuhamagaye telefone yikuraho.”
Aba baturage bakoma basaba ko amafaranga yabo batanze bayasubizwa ndetse bakababonera amazi kuko barembejwe n’ikibazo cyo kutagira amazi.
Mu kiganiro Imvaho Nshya yagiranye n’Umunyamabanga Nshingwabikorwa w’umurenge wa Murundi, yemeje ko iki kibazo agikurikirana kandi ko uyu mu Dasso yumva amuzi, bakaba baza kugikurikirana, yaba yarakoze amakosa agafatirwa ibihano.
Gitifu w’umurenge wa Murundi Murangira Xavier yagize ati:“Ubundi nta muturage wagombye kuba atanga amafaranga usibye nko kuvuga ngo baratanga amafaranga y’umusanzu kugira ngo bashyireho uwarinda idamu haba ku manywa cyangwa nijoro, bagashyiraho abo bakozi uwo niwo musanzu wabo wemewe.
Ariko kuvuga ngo hari umuntu waje abaka amafaranga ababwira ko agiye kubazanira amazi ibyo bintu ntabwo ari byo, ubu ikibazo turakimenye tugiye kugikurikirana.”
Aba baturage bavuga ko icyatumye batanga aya mafaranga ari uko bari bayatswe n’umuntu bazi kandi bizeye kuko bajyaga bamubona ku murenge wabo, dore ko nawe yababwiraga ko amazi azahita abageraho.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
jeu.
18
oct.
2012
ISOMO RYA MBERE
Ibaruwa Mutagatifu Pawulo Intumwa yandikiye Abanyagalati (Gal 3, 6-14)
Bavandimwe, 6nk’uko Abrahamu yemeye Uhoraho bigatuma aba intungane, 7mubimenye rero : abemera ni bo bana ba Abrahamu. 8Ibyanditswe byabibonye kare ko Imana izatagatifuza amahanga ku mpamvu y’ukwemera, byo byahanuriye Abrahamu ngo “Imiryango yose y’isi izaguherwamo umugisha.” 9Bityo rero, abemera bahabwa umugisha hamwe na Abrahamu w’umwemezi. 10Naho abitwaza ibikorwa by’amategeko, bikururira umuvumo kuko byanditswe ngo “Arakaba ikivume utuzuza ibyanditswe byose mu Gitabo cy’Amategeko.” 11Ni ikintu kigaragara kandi ko mu maso y’Imana, nta muntu n’umwe waba intungane abikesha amategeko, kuko “intungane izabeshwaho n’ukwemera.” 12Amategeko kandi ntahuje n’ukwemera, yo avuga ngo “umuntu uzubahiriza ibyo bizamubeshaho.” 13Kristu yadukijije umuvumo w’amategeko, yihindura umuvumo ari we ari twe agirira, kuko byanditswe ngo “Umanitse ku giti wese ni umuvumo.” 14Ibyo ari ukugira ngo umugisha wa Abrahamu usesekare ku mahanga muri Kristu Yezu, kandi duhabwe mu kwemera Roho twasezeranijwe.
ZABURI (Zab 111 (110), 1-2, 3-4, 5-6)
Inyik/ Uhoraho yibuka iteka Isezerano rye.
Nzasingiza Uhoraho n’umutima wanjye wose,
mu nteko y’intungane no mu ikoraniro rusange.
Ibyo Uhoraho yakoze biratangaje,
ababyitayeho bose bahugukira kubizirikana.
Ibikorwa bye birangwa n’ubwiza n’ubudasumbwa,
kandi ubutungane bwe bugahoraho iteka.
Yashatse ko bagenda bibukiranya ibitangaza bye,
Uhoraho ni umunyaneza n’umunyampuhwe.
Abamwubaha abaha ibibatunga,
akibuka iteka Isezerano rye.
Umuryango we yaweretse ibikorwa bye bihimbaye,
igihe awugabiye ayandi mahanga ho umunani.
IBANGONDIRIMBO RIBANZIRIZA IVANJILI (Hish 12, 10)
Alleluya Alleluya.
Ngiki igihe cy’ubwami bw’Imana yacu kirageze,
n’ubutegetsi bwa Kristu wayo.
Nihasingizwe uje mu izina rya Nyagasani.
Alleluya.
IVANJILI
+ Luka (Lk 11, 15-26)
Muri icyo gihe, Yezu yari amaze kwirukana roho mbi, maze abantu 15bamwe baravuga bati “Belizebuli, umutware wa roho mbi, ni we yirukanisha roho mbi.” 16Naho abandi bamusaba ikimenyetso kivuye mu ijuru bamwinja. 17Yezu amenya ibyo batekereza, arababwira ati “Ingoma yose yibyayemo amahari irarimbuka, n’amazu yayo yose akagwirirana. 18Niba rero Sekibi yibyayemo amahari ingoma ye izakomera ite, ko muvuga ngo roho mbi nzirukanisha Belizebuli ? 19Niba ari Belizebuli nirukanisha roho mbi, abana banyu bo bazirukanisha nde ?Ni bo rero bazababera abacamanza. 20Ariko rero niba ari urutoki rw’Imana nirukanisha roho mbi, ni uko Ingoma y’Imana yabagezemo. 21Iyo umuntu w’umunyamaboko kandi ufite intwaro arinze urugo rwe, ibye biba amahoro. 22Ariko iyo haje umurusha amaboko akamutsinda, akamwambura intwaro yari yiringiye, amunyaga ibye akabigaba. 23Utari kumwe nanjye aba andwanya ; n’utarunda hamwe nanjye aba anyanyagiza. 24Iyo roho mbi ivuye mu muntu, ibungera ahantu h’agasi ishaka uburuhukiro maze ikabubura. Nuko ikibwira iti “Nsubiye mu nzu yanjye navuyemo.” 25Yahagera igasanga ikubuye, iteguye. 26Nuko ikagenda ikazana roho mbi zindi ndwi ziyitambukije ubugome, zikaza zikahatura. Nuko imimerere ya nyuma y’uwo muntu ikarushaho kuba umwaku.


text:
Ni ku nshuro ya 13 iyo kaminuza ihaye impamyabumenyi abanyeshuri bayirangijemo. Kuri iyo nshuro uwo muhango wabaye tariki ya 09 Ukuboza 2016.
Abo bahawe impamyabumenyi barimo abarangije icyiciro cya mbere cya kaminuza bangana na 2715 n’abarangije icyiciro cya kabiri cya kaminuza bangana na 271.
Prof. Dr. Rwigamba Balinda, Perezida wa ULK abwira abarangije ko bagomba guharanira kwihangira imirimo bagendeye kuri gahunda zitandukanye Leta yashyizeho zirimo NEP Kora Wigire.
Akomeza ababwira ko bakwiye kandi kugira indangagaciro za Kinyarwanda zikabaranga aho bari hose, bikaba n’ishema ryabo.
Prof. Dr. Rwigamba akomeza abwira abo abo barangije ko bagiye ku isoko ry’umurimo ariko kugira ngo babone akazi bagomba kuzana ibishya, bidasanzwe ku isoko ry’umurimo.
Dushimimana Aimable, urangije icyiciro cya mbere cya kaminuza wize ibijyanye n’Ububanyi n’amahanga (International Relations) avuga ko ibyo yize azabizanamo ibishya.
Agira ati “Twiteguye kugira ngo dukangurire abanyamahanga kuza mu Rwanda, abanyamahanga gusura u Rwanda, abanyamahanga kumva ko mu Rwanda hari ikaze.”
Akomeza avuga ko ubumenyi akuye muri ULK buzamufasha kugira ngo agere kuri ibyo. Igisigaye gusa ngo ni uguhabwa umwanya n’urubuga kugira ngo we n’abagenzi be bashyire mu bikorwa ibyo bize.
Amafoto: Batamuriza Natasha


text:
Ni nyuma yo kubisabwa na Guverineri Mukandasira muri nzeri 2015, ubwo yari mu muri Nyabihu agasaba ko uturere twose duhinga urutoki muri iyi ntara,tugomba kuruvugurura tugakora ubuhinzi bw’umwuga buteza imbere nyirabwo.
Yagize ati “Ni byo koko abaturage benshi batunzwe n’ubuhinzi ariko abenshi usanga bahinga bimwe byo kurya gusa badatekereza gusagurira isoko.Ibyo rero ntaho bimugeza,ubu ikiriho turimo gushyira ingufu cyane mu kuvugurura urutoki. Duhereye na hano muri Nyabihu Shyira na Rugera buriya n’imirenge iberanye n’urutoki cyane.
Ubu rero ikiriho ni ukwigisha abaturage duhereye ku bafashamyumvire mu buhinzi dufite,bashobore kuva kuri cya gitoki k’ibiro icumi cyangwa bitanu cyo kwirira beze n’igikoti bajyana ku isoko kandi bakabonamo amafaranga.”
Ubuyobozi bw’Akarere ka Nyabihu,nyuma yo kubisabwa,buvuga ko bugeze kure bubishyira mu bikorwa kandi n’abaturage babishishikariye.
Uwanzwenuwe Theoneste umuyobozi w’aka karere agira ati “twiyemeje kuvugurura ha 200, umwaka warangiye hamaze kuvugururwa ha 196.Iyo ukirikiranye imyumvire y’abaturage muri iki gikorwa usanga igenda izamuka kuko bamaze kubona inyungu zo guhinga ubwoko bwiza bw’urutoki.”
Yongeraho ko abaturage ubwabo banitangira ubuhamya bagafata iya mbere mu gushishikarira kujya kugura imibyare y’ubwoko bwiza ngo bayitere.
Bamwe mu bafite urutoki ruvuguruye bavuga ko barukuramo agatubutse rukaba runabafitiye umumaro ukomeye.
Habanabakize Damascene umwe mu bahinga urutoki rw’ubwoko bwiza rurimo insina zo mu bwoko bwa Fiya n’injagi mu murenge wa Rugera yatangaje ko ashobora kwinjiza amafaranga agera ku bihumbi 500 bitewe n’urutoki.
Yagize ati “zanteje imbere ku buryo ku kwezi nshobora gusarura nkakuramo amafaranga ari hejuru y’ibihumbi 500.”Kuri we ngo guhinga urutoki kinyamwuga biteza imbere ubikora.
Ku ruhande rw’ubuyobozi bw’Umurenge wa Rugera,umwe mu mirenge 2 ikunze guhingwamo urutoki I Nyabihu,Munyansengo Fred uwuyobora yatangaje ko ubuhinzi bw’urutoki bw’umwuga bufatiye runini abaturage muri uwo murenge mu kuzamura imibereho myiza yabo.


text:
Saa saba n’igice zo mu ijoro ryo kuri uyu wa Gatanu tariki ya 12 Ugushyingo 2016, ni bwo uyu musore yaciye mu muhanda w’ahitwa kwa Mutwe yambaye akenda k’imbere gusa.
Ubwe yemereye Umunyamakuru wa IGIHE bari bahuye yambaye akenda k’imbere ko abamwibye bamusanze aryamanye n’indaya.
Yagize ati “ Ndakwinginze ntumfotore ndakubwira icyo ari cyo cyose ushaka, umva njye nari niryamaniye n’indaya, abantu basunitse urugi umwe ahita ankandagira mu mugongo ambaza impamvu naje kumusambanyiriza umugore mubwira ko ntari nzi ko afite umugabo, ni bwo abandi bahise bafata ipantaro yanjye n’ishati byari bimanitse na telefone ya Tecno baragenda.”
Akomeza avuga ko yanze kuvuza induru kugira ngo batamugirira nabi ndetse anavuga ko ibyamubayeho byamuhaye isomo rikomeye.
Yagize ati “ Ntakubeshye ubu nzinutswe icyitwa indaya kuko n’ibi bimbayeho ni isomo rikomeye.”
Umumotari wari hafi aho yavuze ko uyu musore atari we muntu wa mbere wibwe imyenda yari yambaye ari ku ndaya muri aka gace.
Yagize ati “ Uragira ngo se uyu ni we muntu wa mbere ibi bibayeho? Ibi ni ibintu duhora tubona, ahubwo umuntu uzi ubwenge ntiyajya ajya ku ndaya kuko na zo zikorana n’abajura cyane.”
Gusa uyu musore yagiriwe impuhwe na mugenzi we wari uri guteka capati, amutiza igikoti kirekire abona kwerekeza mu Murenge wa Muhima aho atuye.


text:
Mbese wamenye Isabato nyakuri?
Ijambo ry’Imana: Luka 6:1-6:10
Iki cyigisho kigizwe n’amagambo atatu makuru : Isabato, Ikiruhuko na Kristo
Uyu munsi turi gusoma mu Butumwa bwiza, aho Yesu Kristo yivugiye ubwe ati: “Ni jye Mwami w’Isabato”. Mbese ibi bisobanuye iki?
Mbere yo gusubiza iki kibazo, reka tubanze dusome ijambo ry’Imana kuko ibyanditswe ari byo bisobanura ibyanditswe! Bumbura Bibiliya yawe mu butumwa bwiza uko bwanditswe na Luka 6, usome kuva ku murongo wa 1 ugeze kuwa 10.
Mbese Yesu yari ashatse kuvuga iki mu kuvuga ati: “Ni njye Mwami w’Isabato?”
Mbere ya byose, “Isabato” isobanura iki? Turifashisha Bibiliya tureba igihe Yesu yavugiyemo aya magambo. Duhereye ku cyanditswe cyacu, ni iki twatekereza ku Isabato?
Umurongo wa 1 – utubwira ko Isabato igira igihe ibera kidahinduka.
Umurongo wa 2 – hari ibintu bibujijwe ku isabato.
Umurongo wa 3 – hari ibintu bitemewe n’amategeko biba ku isabato. Yesu yongera kubigarukaho ku murongo wa 9.
Umurongo wa 6-7 – gukiza ntibyemewe ku Isabato.
Mbese ni iki ikiruhuko cyo mu ijambo ry’Imana kivuga ku isabato?
Mu butumwa bwiza uko bwanditswe na Luka 4, ibuka ibyo Yesu yakoze ku Isabato.
Luka 4:16, 33 – ni umunsi wo kwiga no guhimbaza Imana
Luka 13:14 – ni umunsi wa 7 w’icyumweru
Luka 13:15-16 – ni umunsi wo kwisanzura
Luke 23:56 – ni umunsi abantu bategekeweho ikiruhuko
Mu Kigiriki no mu Giheburayo, ijambo Isabato risobanura ikiruhuko cyera. Mbese ni kangahe dufata ikiruhuko cyera?
Bibiliya Yera ivuga byinshi ku Isabato, ariko ubusobaburo nyabwo buboneka mu gitabo cyo Kuva 20:8-11, aho Imana itanga amategeko 10 iri rikaba ari rimwe muri yo: “Wibuke kweza umunsi w’Isabato.” Mu minsi itandatu ujye ukora ube ari yo ukoramo imirimo yawe yose, ariko uwa karindwi ni wo Sabato y’Uwiteka Imana yawe. Ntukagire umurimo wose uwukoraho, wowe ubwawe, cyangwa umuhungu wawe, cyangwa umukobwa wawe, cyangwa umugaragu wawe, cyangwa umuja wawe, cyangwa itungo ryawe, cyangwa umunyamahanga wawe uri iwanyu, kuko iminsi itandatu ari yo Uwiteka yaremyemo ijuru n’isi n’inyanja n’ibirimo byose, akaruhuka kuwa karindwi. Ni cyo cyatumye Uwiteka aha umugisha umunsi w’isabato, akaweza.
Ni byo koko, ku ngengabihe y’Abaheburayo Isabato iri kuwa Gatandatu.
Iyo duhuje ibi byose, dusanga Isabato ari umunsi umwe mu igize icyumweru Imana yageneye ikiruhuko, kwiga, guhimbaza Imana no kwera!
Noneho se ibi bihuriye he n’urugendo rwacu rwa none? Yesu yari yatembereye we n’abigishwa be ku munsi w’Isabato. Kuko bari bashonje, basaruye amahundo bayavungira mu kiganza maze bararya. Icyo bakoze cyazamuye impaka!
Kuva igihe Yesu yatangiye umurimo we, Abayuda b’abanyedini bakomeje kugerageza kumutega ngo bamufate. Mbese ni kuki bageragezaga ku mutega?
Abatware b’Abayuda babonaga Yesu ababangamiye mu myizerere yabo ndetse no mu buyobozi bwabo busanzwe. Ni cyo cyatumaga bakoresha itegeko rimwe mu mategeko 10 yo mu isezerano rya kera bakarega Yesu. Aba batware bari bashize amanga mu gutega Yesu bakoresheje ijambo ry’Imana! Nyamara aba batware bari bafite umwuka wa satani. Ntiwibagirwe ko satani ashobora kuza ameze nka marayika w’umucyo, nyamara intego afite ari ukugutega.
Reka twigire kuri Yesu. Mbese yabashubije ngo iki?
1. Yesu yakoresheje ibyanditswe byera!
Nk’uko satani abigenza, abatware b’Abayuda na bo bagorekaga ibyanditswe byera. Yesu yabibukije imbabazi n’ubuntu by’Imana!
2. Yesu yababwiye ukuri ati ni Njye Jambo ry’Imana, ndi hejuru y’ibyanditswe byose (Luka 6:1-6:10)!
Yesu yavuze ko ari Umwami wa byose, hatavuyemo n’Isabato. Kugira ngo yerekane ko ari Umwami wayo nayo, yakijije umuntu mu maso yabo bose ku munsi w’Isabato!
Yesu ni Umwami w’Isabato! Isabato ni umunsi w’icyumweru Imana yashyiriyeho ikiruhuko, kwiga, gusenga, no kwera! Yesu ntabwo ari umunsi, ahubwo ni Umwami w’Ikiruhuko, kwiga, gusenga no kwera!
Mbese ni ayahe mahame ya Bibiliya twagereranya n’iri jambo muri iki gihe?
Mbere ya byose, mbese twakora amakosa amwe n’ay’abatware b’Abayuda turega Yesu? Hari ijambo Abakristo bakunze gukoresha ryitwa “Ibyemewe n’amategeko”.
Ibyemewe n’amategeko bivuga:
imyizerere y’uko agakiza gashobora kuba kabonerwa mu mirimo myiza
kugenzura imyitwarire hagendewe ku wakurikije amategeko
None se ubwo urumva “ibyemewe n’amategeko” bibumbye ukuhe kuri?
Yohana 6:28-29 hagira hati: “Baramubaza bati, Tugire dute ngo dukore imirimo y’Imana?” Arabasubiza ati: “Umurimo w’Imana nguyu: ni uko mwizera uwo yatumye.”
Abefeso 2:8-9 ho hagira hati: “Mwakijijwe n’ubuntu kubwo kwizera, ntibyavuye kuri mwe ahubwo ni impano y’Imana. Ntibyavuye no ku mirimo kugira ngo hatagira umuntu wirarira!”
Matayo 7:1-2: “Ntimugacire abandi urubanza mu mitima yanyu kugira ngo namwe mutazarucirwa, kuko urubanza muca ari rwo muzacirwa namwe, urugero mugeramo ari rwo muzagererwamo namwe”.
Abatware b’Abayuda baregaga Yesu barebaga ku “byemewe n’amategeko”, ari cyo cyatumaga bagoreka ijambyo ry’Imana. Mbese abakristo ba none natwe dushobora kugwa mu mutego wo kureba ku byemewe n’amategeko? – Birashoboka cyane! Hanyuma rero, mwirinde mutagwa mu muri uyu mutego!
Birashoboka!
Mbese ni izihe ngero z’ibyo abakristo bagwamo muri iyi minsi biteye bitya?
Kwizihiza Isabato kuwa Gatandatu gusa ni urugero rwiza rwo kureba ku byemewe n’amategeko muri iki gihe!
Kuko Isabato mu isezerano rya Kera yizihizwaga kuwa Gatandatu, abantu bamwe bategeka guterana kuwa Gatandatu! Mbese wowe ubona ute iki kintu cyo kuba imbata yo ku munsi wa gatandatu? Reka mbahe imirongo ikurikira:
Yesu ni we Mwami w’Isabato! Dore ikintu cy’ingenzi:
Yesu ni We dukwiye gusenga, ntabwo ari umunsi. Tugomba kubaha Yesu buri gihe kuko ari Imana akaba n’Umwami wacu Wenyine. Ni yo mpamvu umunsi utanganya agaciro n’intumbero tuba dufite mu gihe dusenga. Dushobora guhitamo umunsi dusha tse mu cyumweru, dupfa kuba gusa twubaha Yesu Kristo. Bitewe n’uko amatorero ya gikristo yo hambere yasengaga ku cyumweru afatiye k’uko ari umunsi Yesu yazutseho, amatorero ya gikristo agomba gusenga ku cyumweru niba ari wo munsi yahisemo, ariko ntacire urubanza abasenga ku yindi minsi.
Itorero ryitwa All Nations Bible Church (Itorero rya Bibiliya mu Mahanga Yose) riterana ku cyumweru, ariko nshobora gushyiraho undi munsi wo mu mibyizi tukawuteranaho dusenga Yesu Kristo!
Wirinde utaba imbata y’amategeko! Mbese ni ayahe mahame yandi ya Bibiliya twagenderaho muri iki gihe?
Tugomba kwirinda kugwa mu mutego wo gusobanura cyangwa kumva nabi ibyanditswe byera.
Byongeye, Yesu ni Umwami w’Isabato! Yesu ni Isabato! Yesu ntabwo ari umunsi, ahubwo ni Imana iri kumwe natwe. Ni yo mpamvu,
Wowe iruhukire, wige, usenge, kandi ube uwera muri Yesu Kristo!
Mbese ni gute twashyira ibi mu bikorwa? Reka nkwibutse icyo Imana itubwira mu Befeso 6:11 –Mwambare intwaro zose z’Imana kugira ngo mubashe guhagarara mudatsinzwe n’uburiganya bwa satani.
Tugomba guhora twambaye izi ntwaro z’Imana! Mbese uribuka izi ntwaro izo ari zo?
Umukandara w’ukuri! Mbese umukandara w’ukuri ni iki?
Iyo turebye, (Inkota y’Umwuka ari yo Jambo ry’Imana, kandi Imana ni imwe!), Umukandara w’ukuri ni Yesu Ubwe!Tugomba gukenyera Yesu Kristo! Ukenyere Yesu Kristo kandi umwiringire muri byose!
Mwambare gukiranuka nk’icyuma gikingira igituza! Icyuma gikingira igituza kigereranywa no gukiranuka, ni umutima wejejwe n’amaraso ya Yesu Kristo! Ntabwo tugomba kubika ibyaha mu mitima yacu.
Mukwete inkweto z’ubutumwa bwiza! Niba hagize ukubaza impamvu uri umukristo, mbese witeguye kumusubiza impamvu?
Mutware kwizera nk’ingabo! Wibuke ko ingabo ari iyo kwirinda si iyo kurwanisha. Mu yandi magambo, menya uko ugomba kwitwara, urinde kwizera kwawe ariko nturwanire mu mubiri!
Mutware inkota y’Umwuka, ni ko Yesu avuga! Icyo Yesu avuga hano ni Ijambo ry’Imana – Bibiliya yose! Ibyanditswe byera byose byahumetswe n’Imana! Mwakire agakiza kabe ingofero, ari ko kurinda ibitekerezo byacu tuzirikana ko tujya mu ijuru! Abakristo ni abaturage b’ijuru! Abakristo ni abana b’Imana!
Musengeshe Umwuka iteka mu buryo bwose bwo gusenga no kwinginga!
Icyigisho cya Paul Clemente,


text:
Ibyumba by’ishuri byasambutse kubera imvura n’umuyaga
Imvura ivanze n’inkubi y’umuyaga yaguye mu ijoro ryo kuri iki cyumweru tariki 24 Nyakanga 2016, yasambuye ibyumba bitatu by’amashuri yangiza n’ibitari bike mu kigo cy’amashuri cy’urwunge rw’amashuri rwa Mutete giherereye mu murenge wa Mutete, mu karere ka Gicumbi.
Iyi mvura yangije byinshi muri iki kigo, yaguye mu masaha ya saa yine z’ijoro zo kuri iki cyumweru.
Aya makuru kandi yemejwe n’umunyamabanga nshingwabikorwa w’umurenge wa Mutete, Kamu Frank, wavuze ko iyi mvura yari ivanze n’umuyaga yasambuye amabati ndetse inatwara igisenge cy’iri shuri.
Yagize ati:” Nkuko mubizi imvura yaraye iguye, kandi yarimo imiyaga myinshi n’inkuba, ubwo rero tumaze kumenya ko ku mashuri ya Mutete kuri Ecole Secondaire, ibyumba bitatu igisenge cyavuyeho cyikubita hasi nyine kiranangirika na ho hasakambutse ku buryo amadosiye yangiritse, ikihutirwa cyane ni ukureba ibyangiritse cyangwa se ibyo dushobora kuramira tukabiramira, noneho no gukora raporo nyine tukayigeza ku nzego zidukuriye ku buryo nibura abana bazajya gutangira ishuri ryarongeye rigasanwa ryashakiwe ikindi gisenge.”
Kamu avuga ko hagikorwa ibarura ngo hamenyekanye ibyangijwe n’iyi mvura n’agaciro kabyo.
Yagize ati:”Ntabwo twapfa kugereranya kuko abatekinisiye baracyarimo babikora, kandi igisenge kimwe cyavuye ku mashuri ikindi kiva kuri biro, hari n’imireko yajyanaga amazi mu kigega, ibyo byose ni ukubanza abatekinisiye bakabibara neza kugira ngo tumenye imibare nyakuri dutanga.”
Uyu muyobozi avuga ko gusambuka kw’iri shuri bidashingiye ku kuba ryari rishaje kuko ngo ryubakishije amatafari ahiye akaba ari na byo ngo byatumye inkuta zitangirika.
Amashuri yangiritse cyane
Igisenge cy’ibyumba by’ishuri cyagurutse kigwa mu kibuga
NDARISABAMUNGU Paul Clement
MAKURUKI.RW


text:
Kigali: Abagera ku bihumbi 10 bagiye kwimurwa nta ngurane y’ubutaka
Umujyi wa Kigali watangaje ko bitarenze tariki ya 31 z’uku kwezi kwa Werurwe 2013, abaturage bagera ku bihumbi 10 mu Mujyi wa Kigali bagomba kuba bimutse aho bari batuye, mu kubarinda guhitanwa n’ibiza, ariko bazimurwa nta ngurane y’ubutaka babonye kuko ngo ubutaka ari ubwa Leta.
Mu kiganiro n’abanyamakuru, Umuyobozi w’Umujyi wa Kigali, Fidele Ndayisaba, ari kumwe n’abayobozi b’Utureretw’Umujyi, kuwa 27 Werurwe 2013, yasobanuye ko aba bagiye kwimurwa shishi itabona bitewe n’uko aho batuye (...)
Umujyi wa Kigali watangaje ko bitarenze tariki ya 31 z’uku kwezi kwa Werurwe 2013, abaturage bagera ku bihumbi 10 mu Mujyi wa Kigali bagomba kuba bimutse aho bari batuye, mu kubarinda guhitanwa n’ibiza, ariko bazimurwa nta ngurane y’ubutaka babonye kuko ngo ubutaka ari ubwa Leta.
Mu kiganiro n’abanyamakuru, Umuyobozi w’Umujyi wa Kigali, Fidele Ndayisaba, ari kumwe n’abayobozi b’Utureretw’Umujyi, kuwa 27 Werurwe 2013, yasobanuye ko aba bagiye kwimurwa shishi itabona bitewe n’uko aho batuye hateye impungenge, zishobora gutuma ubuzima bwabo bujya mu kaga biturutse ku biza muri iki gihe cy’imvura y’itumba.
Abenshi mu bazimurwa batuye mu duce twa Gatsata, Gisozi, Kimihurura, Remera na Kacyiru.
Ndayisaba yasobanuye ko muri rusange abaturage bagomba kwimurwa, bagera mu ku bihumbi 10, bagabanyijemo ibice bibiri, ati ” Hari 4,500 baba mu nzu bakodesha, abandi 5,400 bafite inzu zabo, muri abo bose harimo 1,500 batishoboye bakwiye gufashwa na Leta hamwe n’abaturage”.
Uyu Muyobozi yongeyeho ko hari abazimurwa bakaba bajya ahandi bagakodesha, abandi bakajya kugura ibibanza, naho abatishoboye bakazafashwa.
Ku kibazo cyo kuzahabwa ingurane, Ndayisaba yasobanuye ko izahabwa umuntu ufitemo ibikorwa, wahawe ibyangombwa mu buryo bwemewe n’amategeko, kandi akabihabwa n’ubifitiye uburenganzira, ariko ubutaka bwo ngo ntibuzishyurwa kuko ari ubwa Leta. Yibukije ko icyihutirwa ngo atari guhabwa ingurane ahubwo ari ugutabara abaturage barindwa ibiza.
Ku kibazo cy’abashyize ibikorwa byabo mu butaka bwa Leta mu buryo butemwe n’amategeko, bo ngo bazirengera inkurikizi zabyo n’uwabibemereye.
Ku bafite inzu zikomeye, Umuyobozi w’Akarere ka Kicukiro Paul Jules Ndamage, yasobanuye ko umuntu wese utuye ahantu hashobora guhura n’ibiza agomba kuzimuka. Aho yatanze urugero rw’aho INILAK yubatse mu gishanga cya Kagina.
Iki gikorwa cyo kwimura aba baturage kizatwara miliyari zigera kuri 56 z’amafaranga y’u Rwanda azava mu muganda w’abaturage bafatanyije na Leta. Abazimurwa bahawe itariki ntarengwa yo ku wa 31 Werurwe 2013, abadafite ubushobozi bakazashakirwa aho gutura.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ibyo umubyeyi akwiriye kwirinda mugihe atwite ndetse na nyuma yo kubyara
Mu gihe cyose umubyeyi amara atwite usanga yigengesera mu mirire, isuku, ndetse no mubindi bikorwa bitandukanye, bagafata amafunguro arimo intungamubiri zose zifasha umwana n’umubyeyi kugira ubuzima bwiza, ariko nyuma yo kubyara gahunda zose zigasa nkaho zirangiriye aho.
Nkuto Topsante ibigaragaza, igihe umubyeyi yabyaye ntago ari igihe cyo kureka kwita kubyo yitagaho ko ahubwo aba ari igihe cyo kugira byinshi witwararika mu mirire , mu isuku ndetse no mu mibereho rusange ya buri munsi, kuko ngo iyo ateshutse gato bigira ingaruka zikomeye ku mikurire y’umwana we ndetse nawe ubwe.
Ibi ni bimwe muri by’ingenzi muri byinshi umubyeyi wonsa akwiriye kwirinda mu mirire, dore ko isuku yo igomba guhoraho:
Ibinyobwa bisembuye
Iyo umubyeyi wonsa anywa ibinyobwa bisembuye , ubumara (alchool) bunyura mu mashereka maze umwana we akajya asinzira imburagihe (somnoler) ikindi nuko ashobora no kudindira mu mikurire.
Itabi
Niba bibujijwe ku mubyeyi utwite kumywa itabi noneho birategetswe ku mubyeyi wonsa kutarinywa kuko ryangiza imyanya y’ubuhumekero bw’umwana we ndetse n’iye bwite.
Kwirinda ikawa nyinshi
Kafeyine iba mu ikawa irihutaa cyane mu mashereka kandi kugira ngo ishire mu mubiri w’umwana bitwara igihe kinini kurenza mu bantu bakuze.
Iyo umubyeyi arengeje udutasi dutatu ku munsi, kafeyine igira ingaruka ku buzima bw’umwana we mu mikurire y’ubwonko.
Nibyiza ko umubyeyi asobanukirwa ko ibi bintu atari byiza kubikoresha yaba mugihe atwite ndetse no mugihe amaze kubyara bizafasha mumikurire y’Umwana, mu mitekerereze ye ndetse bizamurinda n’izindi indwara zitandukanye.


text:
Itorero Assemblies of God ryo mu Rwanda muri gahunda nini yo kwigisha abakozi b’Imana naba Pasiteri
Nkuko twabitangarijwe na Pasiteri Kabandana umuyobozi akaba n’umuvugizi w’itorerory’Assamblies of God mu Rwanda, ngo iri torero ryongeye imbaraga mu kwigisha abashumba (Pastors) n’abandi bakozi b’Imana binyuze mu ishuri ryaryo Bible Training Center ubu rimaze guha impamyabushobozi abatari bake.
Pasiteri Kabandana unasanzwe ayobora Assamble de Dieu ya Gatsata mu magambo ye akaba yagize ati “Dushinga iri shuri kubufatanye n’abaterankunga bacu intego yacu ntago yari ukugaruza amafaranga cyangwa ikindi kindi, ahubwo kongera ubumenyi bw’abakozi b’Imana yaba abasengera mu masengero yacu cyangwa n’abandi bose babyifuza”
Jean Marie Vianney Mulinda umuyobozi wiri shuri akaba yadutangarijeko ubu bari ku rwego rwiza doreko bafite nandi mashuri bakorana nayo yaba ku rwego rw’akarere no ku rwego mpuzamahanga rw’isi, ndetse bakaba bagerageza guca banyeshuri bahiga mafaranga make ashoboka mu rwego rwo kubafasha.
Bible Training Center ni ikigo cy’ishuri rya Bibiliya giherereye i Nyandungu, umurenge wa Nyarugunga, Akarere ka Kicukiro, mu Mujyi wa Kigali. Ni ishuri ry’Itorero Assemblies of God (Assemblees de Dieu)
Ishuri ryigisha ubumenyi bwa Tewoloji ku byiciro bibiri: icyiciro cya diploma hamwe n’icyiciro cya Licence (BA Degree).
Ishuri ryatangiye muri 1997, rikaba ryakira abanyeshuri bavuye mu matorero yose ya Gikristo. Abo banyeshuri bashobora kuba ari abapasiteri cyangwa atari bo, kugeza ubu hakaba hamaze kwiga abanyeshuri baturuka mu masengero n’amatorero atandukanye arenga 10 yo mu Rwanda harimo ADEPR, Zion Temple, Evangelica Restoration Church nandi menshi.


text:
Yabibabwiye ubwo yagiranaga ikiganiro n’urubyiruko rusengera muri Kiliziya Gatolika rwari ruri mu ihuriro ryabereye i Rwamagana, tariki ya 26 Ugushyingo 2016.
Muri icyo kiganiro yasabye urwo rubyiruko kwirinda ibiyobobyabwenge, bagakora ibikorwa byiza byo kubaka igihugu, bakirinda amacakubiri n’ikindi kintu cyose cyayahembera mu Banyarwanda.
Agira ati “Rubyiruko nkuko muri hano nk’abakristu mu kwiye kurangwa n’ibikorwa by’urukundo birimo gufasha abatishoboye.
Gukoresha amaboko mu bikorwa byubaka igihugu kandi mukirinda icyo aricyo cyose cyatuma musubiza inyuma u Rwanda mu iterambere.”
Guhuriza hamwe urubyiruko rwose rusengera muri Gatolika n’abandi baba baturutse mu bihugu bitandukanye, Minisitiri Kaboneka abibonamo gahunda nziza Kiliziya Gatolika ifitiye urubyiruko.
Kubera ko ngo bibafasha guhuriza hamwe ibitekerezo byiza bya kimuntu kandi bya gikristu.
Urubyiruko rwahawe iki kiganiro ruvuga ko rwungukiyemo byinshi birimo kumenya uburyo bagomba kwitwara neza.
Iki kandi ngo bamenye uburyo bagomba kugira inama bagenzi babo bishora mu biyobyabwenge bityo bakabivamo, bakabashishikariza gukora cyane bakiteza imbere; nkuko Mukandayisenga Mediatrice abitangaza.
Maniragena Jean Damascene, waturutse muri Diyosezi ya Byumba we avuga ko mu nyigisho bahawe yungukiyemo byinshi byiza bikubiyemo kubera abandi urugero rwiza.
Akomeza avuga ko yiyemeje gukangurira urubyiruko rugenzi rwe rwamaze kwishora mu biyobyabwenge kubireka kuko bibangiza ubwonko.
Musenyeri Nzakamwita Servilien, umushumba wa Diyosezi Gatolika ya Byumba, avuga ko ihuriro ry’uru rubyiruko riba rifite intego yo kuruha inyigisho za gikristu.
Ariko bakabigishirizamo n’ibindi bibafasha mu mibereho yabo ya buri munsi harimo no kubategura kuzavamo abayobozi beza b’ejo hazaza.


text:
"tubone uko duhumurizanya mwebwe nanjye, mpumurizwe no kwizera kwanyu namwe mube muhumurijwe n’ukwanjye" - Abaroma 1:12
Gufashanya ni igikorwa kiranga urukundo ariko ushobora gutekereza ko iyo ufashije umuntu ari we bigirira umumaro ariko ntabwo ari ko biri kuko nawe bikugirira umumaro cyane. Imana yateguye uko umuntu azajya afasha undi kandi bose bakabyungukiramo. Iyo ufashije abandi gukura nawe Imana igufasha gukura. Ntushobora gukura igihe udafite abandi bizera muterana ngo musangire amagambo yongera ibyiringiro byo gukurikira Yesu Kristo ariyo mpamvu uba udakwiye kwirengagiza guterana kwera.
Bibiliya iravuga iti "ariko imigani itari iy’ Imana n’ iy’ abakecuru ntukayemere, ahubwo witoze kubaha Imana"- 1 Timoteyo 4:7. Ni gute ushobora kwitoza kubaha Imana? Icyo ukora ni ugushaka itsinda ubarizwamo maze ugashaka uwo mukwiye kujya mufashanya mu by’ Umwuka.
Niba waramaze kubibona ngira ngo wabonye ko kugira uwo mufashanya ari byiza, niyo mpamvu uba ukeneye umuntu mukomeza mugafashanya muri uru rugendo rwo kwizera kandi ugafasha n’ abandi kumenya ibyo gufashanya.
Nta kiyobora ubuzima bwawe nk’ ibyo ubamo, ushobora kumbwira ibyo ubamo nkakubwira uwo uzaba mu myaka 20 iri imbere, bitewe nuko umuntu aba icyo atekereza cyangwa abamo.
Iyo utagize icyo utekereza ngo abe aricyo kigutegurira ubuzima bwawe bw’ ejo hazaza uzasanga abandi aribo batanze ishusho nyayo y’ ubuzima bwawe aribwo abantu uzasanga bavuga bati "nyereka abo mugendana nkubwire uwo uri we."
Bibiliya idusaba ko twafashanya mu byo kwizera kandi tukarushaho kwitoza gukiranuka kuko guhitamo kwacu n’ ibyo tubamo byose bigira ingaruka zihoraho. Ukwiye rero kureba niba ingaruka z’ ibyo wiberamo cyangwa amahitamo yawe ari byiza ku buryo byazakugeza mu bugingo bw’ iteka.
Iyo niyo mpamvu ukeneye kandi itorero nk’ umuryango, itsinda ryo gukomeza gufashanyirizamo mu byo kwizera bikagufasha guhora ufite abantu mufatanyije utari wenyine.


text:
Kaminuza STES-Rwanda (Sinhgad Technical Education Society-Rwanda) iherereye mu Karere ka Kicukiro, yashyizeho gahunda yo korohereza abashaka kuyigamo; itanga buruse ku bari kwiyandikisha ubu kugeza igihe amasomo azatangirira ku itariki ya 5 Nzeri 2016.
Abashaka kwiga basabwa gutanga miliyoni imwe y’amafaranga y’u Rwanda gusa andi bakazayatanga barangije kwiga. Abarangije icyiciro cya kabiri cya kaminuza bazajya bishyura nyuma y’imyaka ibiri, na ho abarangije mu cyiciro cya gatatu cya kaminuza bishyure nyuma y’umwaka umwe.
STES-Rwanda yatangiye kugirana amasezerano n’ibigo bitandukanye mu rwego rwo korohereza abakozi babyo kwiga. Ibigo bitanze abakozi 10 bagabanyirizwa 20% ku mafaranga y’ishuri.
Iyi Kaminuza ikomeje kwakira abanyeshuri mu mashami akurikira:
Civil Engineering;
Electrical Engineering;
Electronics and Telecommunication Engineering;
Computer Engineering;
Masters in Business Administration.
Iyi kaminuza yemera n’abanyeshuri barihirwa na FARG batangira umwaka wa mbere. Ku bindi bisobanuro mwasura www.stesrwanda.ac.rw cyangwa mugahamagara 0788446154 na 0788887973. Abatangira mu mwaka wa mbere bazakora ikizamini cyo kwinjira kuwa 29/08/2016.
STES-Rwanda iteza imbere ireme ry’uburezi binyuze mu masomo y’ubumenyingiro atangwa n’abarimu b’inzobere, 70% baturuka mu Buhinde muri Kaminuza ya STES-PUNE / INDIA.
STES-Rwanda ni ishami rya STES-PUNE mu Buhinde, ni kaminuza yigenga yatangiye ku wa 30 Kanama 2013. Abayigamo bamaze kugira ubumenyi buhambaye buzatuma bahangana ku isoko ry’umurimo.
Bigaragarira mu mishinga bakora igamije kugira uruhare mu guteza imbere abaturage no kuzamura ubukungu bw’igihugu. Muri yo harimo uwo kuhira hifashishijwe ikoranabuhanga, uwo kubakisha amatafari yakozwe mu bishogoshogo, kugabanya umubyigano w’imodoka mu Mujyi wa Kigali, uwo gushyira umuriro muri telefoni no gucana amatara hifashishijwe imirasire y’izuba n’iyindi.
“Ubwiza bw’ikawa si ibikorwa remezo byiza ni uburyo itunganywa. Uruganda ni nk’igikoni mu rugo rw’umuntu. Utetse ibijumba biboze ukabitekera ku makaro bisohoka byanduye. Ushyizemo ibishyimbo birimo (...)
Ishyaka ry’Ubwisungane bugamije iterambere PSP ririshimira ibikorwa byinshi rigenda rigeza ku baturarwanda nyuma yo kubona izuba mu 2003 aho ritanga umusanzu waryo muri Politiki y’igihugu uyu (...)
Imyaka 25 irashize Ishyaka Riharanira Demokarasi n’Imibereho Myiza y’Abaturage (P.S.D.) rivutse aho abarwanashyaka baryo bishimira umusanzu wabo mugushyigikira Politiki u Rwanda rwahisemo (...)
Polisi y’Igihugu ishingiye ku itegeko N0 34/1987 ryo ku wa 17 Nzeri 1987 ryerekeye imihanda n’uburyo bwo kuyigendamo , mu ngingo yaryo ya 35, 36, 37 na 38 zivuga ib¬yerekeye gufunga ibinyabiziga. (...)
Kaminuza STES-Rwanda (Sinhgad Technical Education Society-Rwanda) iherereye mu Karere ka Kicukiro, yashyizeho gahunda yo korohereza abashaka kuyigamo; itanga buruse ku bari kwiyandikisha ubu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Puree y’ibirayi
Ifi funguro ushobora kuritregura umwana ugitangira kwiga kurya cyangwa se ukaba waritegurira abantu bakuru bitewe n’ibyo uza kuriherekeresha.
Uko bitegurwa
Ibikoresho
- Ibirayi 1kg
- Karoti 2
- Courgette 1
- Umunyu muke
Uko bikorwa
- Hata ibirayi ubironge ubishyire mu mazi arimo umunyu bibire
- Ongeramo karoti na courgette ureke bishye ariko ntibyumuke cyane
- Sya ibirayi byawe bimaze gushya neza ukoresheje ikimamiyo ubinomba nombe bigishyushye ( ufite Moulin a legume niyo wakoresha kuko ikora puree neza. Gusa si byiza gukoresha mixeur na robot zindi zikoresha amashanyarazi kuko zituma amidon yo mu birayi ivamo)
- Bigaburire umwana bihozemo gake
- Ushobora kongeramo amata cyangwa se izindi mboga
Gracieuse Uwadata


text:
- Bakora urugendo rw’ibirometero 20 bajya gushariza telefoni
- Bava mu Kagari kamwe bakajya mu kandi bagiye kwitaba telefoni cyangwa guhamagara
- Ku kigo nderabuzima bakoresha buji n’itara rya petelori
- Bajya kwishyura umusoro w’amafaranga 1000 bagatega moto ya 2500 bagerayo bakabura ‘réseau’
Kutagira umuriro mu Murenge wa Muzo, ni kimwe mu bihangayikishije abawutuye bavuga ko bibona nk’abasigaye inyuma mu majyambere ndetse bigatuma bahera mu bwigunge.
Nzayisenga Phocas, utuye mu Kagari ka Rwa, avuga ko umuriro uri ku Biro by’Umurenge gusa.
Yagize ati “Umuriro waraje ugarukira ku Biro by’Umurenge. Kugira ngo ubone aho ushariza telefoni ukora urugendo rw’ibirometero 20.”
Mwungeri Isidore nawe avuga ko kutagira amashanyarazi bituma bakomeza gusigara inyuma mu iterambere.
Ati “Turi mu icuraburindi n’Ikigo Nderabuzima dufite mu Murenge wa Muzo nta mashanyarazi gifite bakoresha itara risanzwe na buji, ibigo by’amashuri nabyo nta muriro bigira.”
Nk’uko bakomeza babivuga ngo umuriro bashyize muri telefoni iyo ushizemo kiba ari ikibazo cy’ingorabahizi.
Uwanyirigira Léoncie ati “Umuntu ashobora kumara iminsi itatu atarashariza telefoni, cyangwa tugakora urugendo rugera ku masaha abiri tujya gushaka umuriro. Ni ukuvuga ngo tuva muri uyu Murenge wa Muzo tukajya gushariza telefoni mu Murenge wa Janja.”
Biyogoshesha urwembe
Iyo ababyeyi bashatse kogosha abana bakoresha urwembe cyangwa umukasi, ibi ngo bakaba babona ko bishobora kubagiraho ingaruka zitandukanye zirimo no kwanduzanya indwara. Abana basubiramo amasomo bageze mu rugo bifashisha agatadowa, cyangwa se bakayasubiramo butarahumana.
‘Kwitaba telefoni bidusaba kujya mu kandi kagari’
Umwe mu baturage avuga ko mu Murenge wa Muzo hari n’utugari twinshi tutagira ‘réseau’ ya telefoni, ibi bigatuma hari abakora urugendo rw’ibirometero bajya kwitaba cyangwa guhamagara.
Nyirakurama Marthe yagize ati “Iyo nshaka kuvugana n’umwana wanjye uba i Musanze, mva iwacu mu Kagari ka Kiryamo nkajya mu Kagari ka ‘Rwa’ niho hatajya habura réseau’. Ikindi kandi twumva Radiyo Rwanda na RC Musanze gusa.”
‘Batega moto ya 2500 by’amanyarwanda bagiye gusora 1000’
Ikibazo cyo kutagira ‘réseau’ bavuga ko kibagiraho ingaruka mu buryo butandukanye, dore ko abo mu tugari dutanu tugize Umurenge wa Muzo batanga umusoro ku nyungu bibasaba kujya ku Biro byawo aho umukozi w’Ikigo gishinzwe kwakira imisoro n’amahoro abarizwa.
Segatashya Vianney yagize ati “Ni ukuvuga ngo nshobora guhaguruka iwacu ngiye kwishyura umusoro w’amafaranga igihumbi cyangwa ibihumbi bibiri, ngatega moto y’amafaranga ibihumbi 2500, nagera ku Biro by’Umurenge ngasanga ‘réseau’ yabuze bikansaba gutaha nkazasubirayo.”
Umunyamabanga Nshingwabikorwa w’Umurenge wa Muzo, Evergiste Gasasa, yemeranya n’ibyo abaturage bavuga ariko ngo ubuyobozi ngo bugiye gushaka ibisubizo kuri ibi bibazo.
Yagize ati “Nibyo koko muri uyu murenge hari utugari nk’utwa Mwiyando na Kiryamotubiri turimo ikibazo cya ‘réseau’, twumva Radio Rwanda, RC Musanze na Radio Mariya. Gusa dufite icyizere ko mu minsi ya vuba kizaba cyakemutse RBA yaje gupima ku musozi wa Kabuye, aho bagiye gushyira umunara, bizadufasha kujya tureba televiziyo no kumva radio zitandukanye.”
Gasasa avuga ko ikibazo kijyanye n’umuriro ari rusange muri uyu murenge, kuko abawufite bangana na 0,8%.


text:
Ubuzima bupfunyitsemo igitangaza gikomeye ni bwo bukubabaza kurushaho
“Amaze kubabazwa ababonekera ari muzima, atanga ibimenyetso byinshi, agumya kubabonekera mu minsi mirongo ine avuga iby’Ubwami bw’Imana.” (Ibyakozwe n’Intumwa1:3)
Nubwo twebwe abantu hari uko twifuza ko Yesu yatwiyereka, ariko we afite umuteguro mwiza w’uko yatwiyereka. Yiyeretse abigishwa be mu minsi 40, ariko na nyuma yakomeje kwiyereka abantu kuko natwe twaramubonye. Muri Kristo biba bigishoboka ko hari icyo yakora nubwo wabona bikomeye ariko we aracyatangaza ko agifite icyo yakora kuri wowe.
Yohana nawe yibazaga nk’uko nawe uri kwibaza, ari ku kirwa i Patimo mu mubabaro ukomeye n’amakuba menshi. Mu bigaragara rwose byari byarangiye, ariko ku munsi w’Umwami Imana abona Yesu aramwiyeretse. Kujya i Patimo kwa Yohana ntibyumvikana ko hari umumaro byari kutugirira ariko byagize umumaro mu ihishurirwa yahaboneye kuko natwe bikidufasha n’uyu munsi.
Yohana yabwiwe byinshi uwo munsi abwirwa no kubyandikira amatorero kugira ngo natwe abariho ubu bitugirire umumaro. Aravuga ati i Patimo kujyayo si ubushake bwanjye cyangwa imbabazi z’abantu ahubwo n’amakuba kandi nsangiye n’abandi bizera, si njye gusa.
Ati “nubwo nari mu kaga gakomeye gutyo ariko hari umunsi wabayeho, umunsi w’Umwami wacu nari mu Mwuka inyuma yanjye numva ijwi ry’impanda.” Uwo munsi ntiyongeye kumva wa mubabaro ahubwo yumva ijwi ryiza rya Yesu rimubwira riti: “witinya Yohana ni njye wa mbere n’uw’imperuka” bivuga ngo ibiri hagati nabyo byose biri mu bushobozi bw’Imana kandi irabishoboye rwose, ifite imbaraga n’ubwenge bwose ndetse n’ibyo abantu batunze ni ibyo iba yabavunguriyeho. Imana ishimwe! (Ibyahishuwe 1:9-18).
Uwiteka ni we uhindura ibitagaragara bikavamo ibiboneka
Abisiraeli nabo bageze ku nyanja itukura babura icyo bakora: imbere ari inyanja, impande ari imisozi, inyuma yabo ari amagare y’ingabo za Farawo, batangira gutuka Mose bamubwira ko birutwa nuko yari kubarekera muri Egiputa.
Nubwo rwose nta gisubizo bari bafite imbere yabo, Mose yinginze Uwiteka amutakira, Imana iriyerekana ibaza Mose impamvu ayitakira, iramubwira ati “ni iki ufite mu ntoki zawe?” Mose asubiza Uwiteka ko afite inkoni, Uwiteka aramubwira ati “ngaho yirambure hejuru y’inyanja urabona inzira.” Uko ni ko byahise bigenda.
Umwanditsi wa Zaburi yaravuze ati “Nzahagarara ku munara wanjye aho ndindira ntegereze icyo Uwiteka ambwira kandi azansubiza kucyo namuganyiye.”Si igihe cy’Abisiraeli gusa n’uyu munsi Imana iracyiyerekana.
Nubwo nawe uyu munsi wumva andi majwi menshi aguca intege, ariko hari umunsi uzumva ijwi rya Yesu ritameze nk’ayo, rivuga neza rije kugutabara. Nubwo haba ibihe bikomeye Yesu ajya atwiyereka rwose, uko waba umeze kose n’aho waba ugeze hose.
Abantu babasha kurebera inyuma bakibwira ko wowe uri mu bihe byiza, uguwe neza ariko Imana yo imenya neza uko umuntu abayeho. Irabizi uko ugowe, ariko ikakubwira ko nuguma mu mwanya wawe neza izakugarukaho igakora ibitatekerezwaga n’abantu.
Nubwo i Patimo hari ibigoye ariko naho Yesu ariyo, dusabwa kuba mu Mwuka gusa kugira ngo amaso yacu ahweze tuhamubone.
Nk’uko mu isi hari ahantu hamwe na hamwe ugera bigasaba ko ukwiye kuba uzwi kugira ngo wakirwe, uko niko no ku Mana dukwiye kubanza kwisuzuma mbere yo gutabaza. Mbese ubundi turi bande bo kwakirwa nayo atari ugupfa kugenda gusa?
Dusabwa kubanza kwitunganya kugira ngo tube tuboneye rwose imbere y’Imana, atari ugushaka gutabarwa gusa nyamara tutaboneye nkuko ishaka. Umunsi w’Umwami Imana wo urahari ndetse n’i Patimo yahadusanga ariko nk’uko Yohana atigeze yivovota ariyo, ni ko nawe udakwiye kwivovotera aho uri kugeragerezwa.
Ibi byabaye ku batubanjirije kugira ngo bitwigishe
Tukiri mu makuba n’ibyago dukwiye kudacika intege tukaba abanyamumaro no ku bandi, tukiyubakamo ibyiringiro byuzuye kugira ngo twubake n’abandi. Yohana ari i Patimo, mu bigaragara ntiyakagombye kuba yaragize umumaro ukomeye gutya kuko ntiyari azi ko hari ihumure ryamugeraho, ariko akiri mu makuba Yesu yaramwiyeretse aba uw’umumaro kuko Imana yari izi impamvu yo kuhaba kwe.
I Patimo naho Yesu yahiyeretse Yohana kandi nyuma yamuhinduye uw’umumaro. Nawe akomeze akwiyereke mu muryāngo wawe, mu kazi, ku ishuri mu masomo yawe, aho ubona nta byiringiro, ahagaragara nko mu miraba, aho hose afite uko yahakwiyerekera akaguha umunezero udacagase n’ibyishimo bidacubangana.
Mu makuba tunyuramo Imana iba ifite umugambi wayo upfunyitsemo ibyiza kuri twe tutamenya n’icyo ishaka kudukoresha. Ku bigaragara inyuma bitewe n’ibihe urimo hari igihe ubona nta mumaro wagira ariko Yesu we si uko ameze kuko atareba nk’abantu, azi agaciro k’icyo azagukorera kandi gutabarwa kwawe agufite mu maboko ye, ntazabura kukwiyereka mu bihe byose ucamo. Wowe ntutezuke kumuhozaho ibyiringiro byawe kuko yiteguye kukwishimisha ibyishimo bingana n’iminsi wababarijwemo! Amen.
Wifuza kugira icyo utubwira ku ijambo ry’Imana usomye, twandikire kuri E-mail yacu: rejoiceafricam@gmail.com
Ijambo ry’Imana muritegurirwa na Rejoice Africa Ministries


text:
Afunzwe akekwaho gushaka kwica uwarokotse Jenoside
Nyirishema Michel utuye mu umurenge wa Kigabiro muri Rwamagana afunzwe akekwaho gushaka kwica umusaza Mbayiha Mathias warokotse Jenoside yakorewe Abatutsi.
Bamwe mu batabaye uwo musaza bavuga ko byabaye mu ma saa munani za kumanywa ku wa gatatu tariki ya 19 Ukwakira 2016.
Umusaza Mbayiha asanzwe acuruza imiti muri farumasi mu mujyi wa Rwamagana. Nyirishema, washatse kumwica, ngo yamusanze muri farumasi amubeshya ko aje kwivuza.
Nyirishema ngo yagiye muri farumasi abeshya Mbayiha ko arwaye mu myanya y’ibanga ye.
Amakuru avuga ko Nyirishema yari yasize Colgate ku gitsina cye kugira ngo abone uko abeshya umusaza Mbayiha bityo bajyane mu cyumba kumusuzuma maze amwiciremo.
Mwizerwa Immaculée, ucururiza hafi ya farumasi ya Mbayiha, avuga ko yumvise uyu musaza atatse.
Yahise ajya kureba ibibaye asanga Nyirishema arimo gukangisha inkota uwo musaza, amubwira ko agiye kumwica.
Umukobwa witwa Tumukunde, ucururiza umusaza Mbayiha, ngo yahise afata ya nkota, abuza Nyirishema kuyimutera, imukomeretsa intoki ebyiri.
Abantu bahise batabara, baramumukiza, bahita bahamagara Polisi, ijya kumufunga, itangira gukora iperereza ku cyamuteye gushaka kwica uwo musaza.
Umuvugizi wa Polisi y’igihugu mu Ntara y’Iburasirazuba, IP Emmanuel Kayigi avuga ko mu bisobanuro Nyirishema yatanze nyuma yo gutabwa muri yombi, yavuze ko ngo yari agamije kwihimura kuri Mbahiya.
Agira ati “Yatubwiye ko yashatse kumukanga ataragambiriye ku mwica kuko ngo mu gihe k’inkiko Gacaca ariwe wamuciriye urubanza bituma akatirwa (gufungwa) imyaka 19 ku byaha byamuhamye bya Jenoside yakorewe abatutsi muri Mata 1994.”
Akomeza atanga ihumure ku barokotse Jenoside ababwira ko umutekano urinzwe. Icyaha cy’umuntu umwe ngo ntikigomba guhungabanya umutekano w’abantu bose.
Nk’uko biteganywa mu gitabo cy’amategeo y’u Rwanda, Nyirishema naramuka ahamwe n’icyaha cyo gushaka kwica umusaza Mbayire, azahanishwa ingingo ya 140 iteganya igifungo cya burundu.
Ibitekerezo ( 8 )
UWO MUNTU NACIBWE MURI SOCIETE NYARWANDA NTAZONGERE KWITWA UMUNYARWANDA YO KANYAGWA.IMANA IKOMEZE IRAGIRE UWO MUSAZA.
Birababaje kubona abicanyi nkabo bahabwa imbabazi bagafungurwa,none bakaba baguma gushaka kwica abarokotse Genocide yakorewe abatutsi! Mana we,warakoze kurengera umusaza MBAYIHA ,ukuntu afasha abaturage bose bamugana,imyaka maze i Rgna , sindumva n’umwe umuvuga nabi,none abicanyi bari badutwaye inyangamugayo!
Turasaba muganga MBAYIHA ko ntamuntu azongera kujya gusuzuma batamusatse ngo barebe ibyo afite.
Uwo mwicanyi we,icyaha nikimuhama,azafungwe burundu
turabibasabye,kndi urubanza rwe ruzasomerwe mu ruhame muri Kigabiro
Mz Mathias niyihangane cyane,uwo washakaga kumuvana kwisi ni ahanirwe insubiracyaha Ku cyaha cya Genoside.
Ahubwo ubwo koko bamushyikirizaga polisi bashaka iki iyo bafata iyo nkota bakayimukoresha ibyo yari agiye gukorera iriya mfura koko, kutica imbwa byorora imisega
Nimwe mwaboroye bazajya bamara abantu uruhongohongo. Mana urebera abawe ntudukureho amaso y’umutima kdi abatutsi aho bari ubakomeze ubarinde ababisha. Abagome nabo ubahe guhinduka.
kukiabarokotse jenoside bakomeza kwibasirwa?
koreta yavuzeko ubwiyungeburukukigerocya 98/100-mubona aribyo?
koporisiivugakoumutekanowabo urinzwe murabonakonomumitimayaharinda ? ibibikwereka ibyihishemumitimayabantu
konubundiabagifite
imyotayokwica bagihari
bamezenkamasega aryana mumitima. inyumaarinkintama
mukomeze gusenga imanaihindurimitimayabo
Ibi ni ingaruka zo koroshya ibihano by’abagenocidaires. Umuntu wishe abandi agakatirwa 19 gusa ntiyabura guteza ibibazo muri society.
azakatirwe burundu y’umwihariko


text:
”Uwiteka, ni wowe mpungiyeho, singakorwe n’isoni “ Zaburi 71:1
Hari igihe umuntu ageramo akumva akeneye ubuhungiro. Iyo ibibazo bibaye byinshi usanga umuntu yitabaza inshuti, abavandimwe, imiryango ngo urebe ko bagufasha. Mu bushobozi butandukanye bw’abantu usanga hari abafite ibyo bishingikirizaho, bafata nk’ibyabarengera mu gihe gikomeye.
Bamwe biringira amagare n’amafarashi – Zaburi 20:8 , abandi biringira abakomeye –Yeremiya 17:5 ”. Havumwe umuntu wiringira undi muntu akishima amaboko ye, mu mutima we akimura Uwiteka “. Ariko ibyo abantu biringira byose hari igihe bibura ubushobozi.
Guhungira k’ Uwiteka ni ko kutagira umupaka. Imana iba ubuhungiro bw’abayizera mbere na mbere.” Kuko ari wowe byiringiro byanjye Mwami Uwiteka, Ni wowe nizera uhereye mu buto bwanjye. Ni wowe njya nishingikirizaho uhereye mu ivuka ryanjye . Ni wowe wankuye mu nda ya mama, nzajya ngushima iminsi yose “ - Zaburi ya 71:5-6.
Iyo abaturwanya babonye dufite ibibazo, bibwira ko Imana yaturetse. Nyamara ntabwo bazi ko ibyo bituma duhagarara gato , tugashaka Imana, maze igakomeza kwizera kwacu. Abataremera Imana bo ntibyajya basobanukirwa ko n’iyo Imana ihannye uwakoze icyaha, biyibagiza ko icyaha abo ikunda kandi ko iyo ikubise isubira inyuma ikomora ” kuko Uwiteka acyaha uwo akunda, nk’uko umubyeyi acyaha umwana we yishimira “- Imigani 3:12
Niba wiringira Uwiteka ntabwo ugomba gutinya .Imana imaze kugira abanzi bacu abayo, irahaguruka bagatatana “ Imana izahaguruka abanzi bayo batatane, kandi abayanga bazahunga mu maso hayo” – Zaburi 68:2


text:
Ibi Minisitiri w’Ubutegetsi bw’Igihugu, Francis Kaboneka, yabitangaje mu kiganiro aheruka kugirana n’abanyamakuru ku itangizwa ry’ukwezi kwahariwe irangamimerere.
Mu Rwanda ngo hari ingo zitandukanye zashyingiranwe imbere y’amategeko ariko ugasanga nta kibigaragaza kubera ko ibitabo by’irangamimerere banditswemo byagiye bitwikwa mu turere nka Muhanga kigeze kwibasirwa n’abacengezi, ibyangijwe mu ntambara n’aho byabuze mu gihe cyo kwimura ibitabo byari mu makomini bijyanwa mu turere dushya mu gihe cy’ivugururwa ry’inzego z’igihugu.
Abadafite icyo cyemezo cyo gushyingiranwa bishobora kubagiraho ingaruka zirimo nko kuba babura inguzanyo muri banki cyangwa abifuza izindi serivisi zibanzirizwa no kwerekana icyo cyangombwa ntibazibone.
Kaboneka ati “Gushyingiranwa, kubihagararaho biba bisaba ko hari ikimenyetso simusiga kigaragaza ko mwashyingiranwe.”
Yavuze kandi ko hari ibyiciro bitandukanye by’abafite ibibazo bakeneye icyo cyangomwa. Aba mbere ni abasezeranye igihe babikangurirwaga mu kivunge bakandikwa mu bitabo bagasinya ariko ugasanga habayemo ikosa wenda uwashyingiye ntasinye.
Icyiciro cya kabiri kirimo abasezeranye ariko ntibyandikwe ndetse ntibanasinye. Gusa abo bose Minisitiri Kaboneka abizeza ko ibibazo byabo bigomba gukemuka kandi bidatinze.
Ati “ Ntaho basinye, ntaho bigaragara, uyu munsi kubihagararaho ukavuga uti ‘aba bantu barasezeranye birakomeye’. Hari abiyandikaga ntibasinye, abo ngabo turimo gushaka uko twabafasha, ariko birasubira mu rukiko.”
Yakomeje agira ati “Turashaka kubafasha kugira ngo bishobore kwihuta. Ubuyobozi bubigire ibyabwo, buherekeze abo baturage bajye mu rukiko urwo rugendo rurangire rutavunnye abaturage kandi mu gihe gito babe babonye ibyangombwa.”
Kaboneka kandi yavuze ko bifuza ko ibyo bibazo byarangira mu kwezi kwahariwe Irangamimerere kwatangiye ku wa Gatatu, tariki ya 23 Ugushyingo 2016, abanyarwanda bakaba bazakomeza kubisobanurirwa kugira ngo birangire.


text:
Igisubizo: Kuvuga mu ndimi zitamenyekana byabaye bwa mbere ku munsi wa Pentekote (Ibyakozwe n’Intumwa 2:1-4). Intumwa zarasohotse zijya gusangira ubutumwa bwiza n’imbaga y’abantu benshi, babaganiriza mu ndimi zabo zakavukire: “Twabumvise bavuga ibitangaza by’Imana mu ndimi zacu za kavukire!” (Ibyakozwe n’Intumwa 2:11). Ijambo ry’Ikigereki ryasemuwemo indimi, risobanuye “indimi zitamenyekana.” Niyo mpamvu, impano yo kuvuga mu ndimi zitamenyekana ari ukuvuga ururimi undi muntu atazi, kugira ngo afashe umuntu uvuga urwo rurimi. Mu 1 Abakorinto ibice 12–14, Pawulo avuga ku mpano z’ibitangaza, agira ati: “Ariko none bene Data, ninza iwanyu mvuga indimi zitamenyekana nzabamarira iki, nintababwira ibyo mpishuriwe cyangwa mpawe kumenya, cyangwa guhanura cyangwa kwigisha?” (1 Abakorinto 14:6). Nkuko Intumwa Pawulo ibivuga, kandi duhamanyije n’indimi zivugwa mu Byakozwe n’Intumwa, kuvuga mu ndimi zitamenyekana bifitiye akamaro umuntu wumva ubutumwa bw’Imana mu rurimi rwe rwa kavukire, ariko nta cyo bimarira undi muntu, keretse bamusemuriye cyangwa bamusobanuriye.
Umuntu ufite impano yo gusemura indimi (1 Abakorinto 12:30) ashobora gusobanukirwa ibyo umuntu uvuga mu ndimi arimo kuvuga, kabone n’iyo yaba atazi urwo rurimi rwarimo ruvugwa. Umusemuzi w’indimi ashobora rero kubwira undi muntu ubutumwa bw’umuntu uvuga mu ndimi, kandi icyo gihe byose biba bisobanutse. “Nuko uvuga ururimi rutamenyekana asabe, kugira ngo ahabwe impano yo gusobanura ibyo avuga” (1 Abakorinto 14:13). Umwanzuro wa Pawulo, werekeye indimi zidashobora gusobanurwa urakaze cyane: “Ariko mu iteraniro aho kuvuga amagambo ibihumbi cumi mu rurimi rutamenyekana, nahitamo kuvuga amagambo atanu nyavugishije ubwenge bwanjye, kugira ngo nigishe n’abandi” (1 Abakorinto 14:19).
Mbese impano yo kuvuga mu ndimi zitamenyekana yaba ari iyo muri iki gihe? Mu 1 Abakorinto 13:8 havuga ko impano yo kuvuga mu ndimi zitamenyekana, izakurwaho, kabone n’iyo yaba ihuza iryo kurwaho no gusohora kw’ “igishyitse” (1 Abakorinto 13:10). Abantu bamwe basanga hari itandukaniro hagati igihe batondaguramo inshinga zo mu Kigereki, zivuga ku buhanuzi no “gukuraho” ubumenyi n’indimi “zigenda zikurwaho”, nka gihamya y’uko indimi zizakurwaho mbere gusohora kw’ “igishyitse.” N’ubwo bishoboka, ibi ntibyasobanuwe neza muri uriya murongo. Hari n’abandi berekana ibice bya Yesaya 28:11 na Yoweli 2:28-29 nka gihamya y’uko kuvuga mu ndimi zitamenyekana, byari ikimenyetso cy’uko igihe cy’urubanza rw’Imana cyegereje. Mu 1 Abakorinto 14:22 havuga ko indimi zitamenyekana zagenewe kuba “ikimenyetso ku batizera.” Dushingiye kuri iyi ngingo, impano yo kuvuga mu ndimi zitamenyekana, yari uburyo bwo kumenyesha Abayuda ko Imana yendaga kuza gucira urubanza Isirayeli, kubera ko banze Yesu Kristo nka Mesiya. Ni nacyo cyatumye, igihe Imana yaciragaho iteka Isirayeli (isenywa rya Yerusalemu n’Abaroma mu mwaka wa 70 nyuma ya Yesu Kristo), impano yo kuvuga mu ndimi zitamenyekana, ntiyari igishobora gukora ibyo yari yaragenewe gukora. Mu gihe iki gitekerezo gishobora kuba ari cyo, kuba intego ya mbere yo kuvuga mu ndimi zitamenyekana yaragezweho, ntibisobanuye ko zigomba gukurwaho byanze bikunze. Ibyanditswe Byera ntabwo bihamya ku buryo budasubirwaho ko impano yo kuvuga mu ndimi zitamenyekana yakuweho.
Icyo gihe, niba impano yo kuvuga mu ndimi zitamenyekana ikoreshwa cyane mu Itorero muri iki gihe, yagombye gukoreshwa hubahirijwe ibikubiye mu Byanditswe Byera. Izo ndimi zagombye kuba ari indimi zikoreshwa kandi zisobanutse (1 Abakorinto 14:10). Izo ndimi zagombye kuba ari indimi zifite intego yo kumenyesha Ijambo ry’Imana umuntu uvuga urundi rurimi (Ibyakozwe n’Intumwa 2:6-12). Ibi byaba rero bihuye n’itegeko Imana yatanze, ibicishije mu ntumwa Pawulo: “Niba hariho abavuga ururimi rutamenyekana, havuge babiri—cyangwa batatu badasaga—, kandi bavuge bakurikirana umwe asobanure. Ariko nihaba hatariho usobanura, uvuga ururimi acecekere mu iteraniro, yibwire kandi abwire Imana mu mutima we” (1 Abakorinto 14:27-28). Byaba kandi bihuye n’ibyanditswe mu 1 Abakorinto 14:33: “Kuko Imana atari iy’umuvurungano, ahubwo ari iy’amahoro, nkuko bimeze mu matorero yose y’abera.”
Imana ni yo yonyine ishobora ku buryo budasubirwaho, guha umuntu impano yo kuvuga mu ndimi zitamenyekana, kugira ngo ashobore kuvugana n’umuntu uvuga urundi rurimi. Umwuka Wera afite ububasha bwo kugabira uwo ashaka impano z’umwuka (1 Abakorinto 12:11). Tekereza rero, ukuntu abavuga butumwa bakora akazi neza cyane, bashobora kuba bameze, iyo baba bataranyuze mu ishuli ry’indimi, maze bakaba bashobora guhita babwiriza abantu mu ndimi zabo za kavukire. Nyamara, siko Imana ibigenza. Indimi ntabwo zimeze muri iki gihe nk’uko zari zimeze mu Isezerano Rishya, kabone n’ubwo ibyo bishobora kuba byari bifite akamaro kanini cyane. Umubare munini w’abizera, bavuga ko bakoresha impano yo kuvuga mu ndimi zitamenyekana, ariko ntibazikoresha nkuko bisabwa n‘Ibyanditswe Byera byavuzwe hejuru. Ibi bikorwa rero, biraganisha ku mwanzuro uvuga ko impano yo kuvuga mu ndimi zitamenyekana, yakuweho cyangwa ko isigaye ari imboneka rimwe muri gahunda Imana ifitiye Itorero ryo muri iki gihe.
Ikibazo: Impano yo kuvuga mu ndimi zitamenyekana ni iki?
Igisubizo: Kuvuga mu ndimi zitamenyekana byabaye bwa mbere ku munsi wa Pentekote (Ibyakozwe n’Intumwa 2:1-4). Intumwa zarasohotse zijya gusangira ubutumwa bwiza n’imbaga y’abantu benshi, babaganiriza mu ndimi zabo zakavukire: “Twabumvise bavuga ibitangaza by’Imana mu ndimi zacu za kavukire!” (Ibyakozwe n’Intumwa 2:11). Ijambo ry’Ikigereki ryasemuwemo indimi, risobanuye “indimi zitamenyekana.” Niyo mpamvu, impano yo kuvuga mu ndimi zitamenyekana ari ukuvuga ururimi undi muntu atazi, kugira ngo afashe umuntu uvuga urwo rurimi. Mu 1 Abakorinto ibice 12–14, Pawulo avuga ku mpano z’ibitangaza, agira ati: “Ariko none bene Data, ninza iwanyu mvuga indimi zitamenyekana nzabamarira iki, nintababwira ibyo mpishuriwe cyangwa mpawe kumenya, cyangwa guhanura cyangwa kwigisha?” (1 Abakorinto 14:6). Nkuko Intumwa Pawulo ibivuga, kandi duhamanyije n’indimi zivugwa mu Byakozwe n’Intumwa, kuvuga mu ndimi zitamenyekana bifitiye akamaro umuntu wumva ubutumwa bw’Imana mu rurimi rwe rwa kavukire, ariko nta cyo bimarira undi muntu, keretse bamusemuriye cyangwa bamusobanuriye.


text:
ven.
08
avril
2011
ISOMO RYA MBERE
Igitabo cy’Ibarura (Ibar 21, 4b-9)
Abayisraheli bari mu rugendo mu butayu, 4bimbaga iza gucikira intege mu nzira, 5itangira kugaya Imana na Musa ivuga iti «Mwadukuriye iki mu Misiri? Mwagira ngo tugwe muri ubu butayu butagira amazi ntibubemo n’umugati! Twarambiwe guhora turya iriya ngirwamugati.» 6Uhoraho aterereza Abayisraheli inzoka zifite ubumara butwika zirabarya, bapfamo abantu benshi cyane. 7Imbaga iza isanga Musa, iramubwira iti «Twakoze icyaha igihe twakugayaga wowe n’Uhoraho. None twingingire Uhoraho adukize ziriya nzoka!» Musa asabira imbabazi umuryango, 8maze Uhoraho aramubwira ati «Curisha inzoka isa n’izo zabateye, uyimanike ku giti. Uwo zizajya zirya akayireba azajya akira.» 9Musa acurisha inzoka y’umuringa, ayimanika ku giti. Iyo rero inzoka yaryaga umuntu maze akareba iyo y’umuringa, yahitaga akira.
ZABURI (Zab 102 (101), 2-3, 16-18, 19-21)
Inyik/ Uhoraho, umva isengesho ryanjye.
Uhoraho, umva isengesho ryanjye,
induru yanjye nikugereho!
Ntukampishe uruhanga rwawe umunsi nasumbirijwe;
jya untega amatwi igihe ngutabaje,
maze wihutire kunsubiza!
Amahanga yose azatinya izina ry’Uhoraho,
n’abami bose b’isi bazatinye ikuzo ryawe,
kuko Uhoraho azubaka Siyoni buindi bushya,
akahigaragariza yuje ikuzo;
ubwo agahugukira isengesho ry’abanyazwe ibyabo,
akita ku byo bamusaba.
Ibyo ngibyo nibyandikirwe igisekuruza kizaza,
maze umuryango mushya uzasingize Uhoraho;
kuko Uhoraho yarungurukiye mu bushorishori bw’ijuru,
aho ari mu Ngoro ye, akareba ku isi,
kugira ngo yumve amaganya y’imfungwa,
kandi abohore abaciriwe urwo gupfa.
IBANGONDIRIMBO RIBANZIRIZA IVANJILI (Yh 12,32)
Ikuzo n’ibisingizo ni ibyawe, Nyagasani Yezu.
Mwana w’umuntu, wererejwe ku musaraba,
wiyegereza abantu bose.
Ikuzo n’ibisingizo ni ibyawe, Nyagasani Yezu.
IVANJILI
+ Yohani(Yh 8, 21-30)
Muri icyo gihe, 21Yezu yongera kubwira Abayahudi ati «Ndagiye kandi muzanshaka, ariko muzapfana icyaha cyanyu. Aho ngiye ntimushobora kuhajya.» 22Abayahudi baravuga bati “Aho ntagiye kwiyahura, ubwo avuze ngo ‘Aho ngiye ntimushobora kuhajya’.” 23Yezu arababwira ati «Mwe muri abo hasi, jye nkaba uwo hejuru; mwe muri abo kuri iyi si, jye si ndi uwo kuri iyi si. 24Nababwiye ko muzapfana ibyaha byanyu. Muramutse mutemeye ko ndi uriho, muzapfana ibyaha byanyu.» 25Nuko baramubaza bati «Uri nde?» Yezu arabasubiza ati «Ndi uwo nababwiye ngitangira. 26Mfite byinshi mbavugaho n’urubanza nabacira. Ariko Uwantumye ni umunyakuri, kandi ibyo namwumvanye ni byo mbwira isi.» 27Ntibamenya ko yababwiraga Se. 28Yezu yungamo ati «Nimumara kwerereza Umwana w’umuntu, icyo gihe muzamenya ko ndi uriho, kandi ko ari nta cyo nkora ku bwanjye, ahubwo mvuga nk’uko Data yambwirije. 29Uwantumye turahorana, ntiyansize jyenyine, kuko mpora nkora ibimunyura.» 30Amaze kuvuga atyo, benshi baramwemera.


text:
Bategetsi namwe bayobozi,mwitondere abagore! Ese koko yashatse kwica umugore we abura ukundi yabikora atamuteye grenade? Nonese bajyaga bapfa ko ayitunze?
Hali undi mugore washatse gusenyera mugenzi we,amufungishiliza n’umugabo amusanze mu bureau,_ maze yiciraho imyenda avuza induru ngo amufashe ku ngufu! .’umugabo ahita afungwa! be carefull!
ahubwo niba yari afitanye amakimbirane n umugore we,nafungurwa azamwivugana tu..bazabyitondere igifungo cy umwaka si kera ni avamo azamurangiza birababaje
Ese koko munsi ya matola hahishwa grenade!!!???!!!!Umugore asigaye ashwana n’umugabo we akamuteza inshoreke koko! Yahishaga se icyuma cg grenade munsi ya matola niho kure umudamu atabona!? Twarabamenye! Amayeri.com!!
Icyo yateganyaga kubikoresha kiburijwemo kuko byanze bikunze kirahari.Reka ibindi tubiharire inzego zibishinzwe
Icyo nizera neza ni Polisi yacu izi gukora iperereza neza, kandi ntabwo wabawafatanywe intwaro muburiri bwawe ndetse umugore wawe arinawe watanze amakuru ngo hanyuma utangire guhimba ibindi nkibyo byo kuvuga ngo abo umutekano bashobora kuzana udutwaro. Uyu wayifatanywe abihanirwe namategeko.
umva mbese,ngo umugore ni kabutindi? ?none se yarikubna ibintu bishobora kumugirira nabi agaceceka?ark mwagiye mureka guca imanza mutazi! iyo ni aduyi ahubwo bayikanire uruyikwiye
Ibi se si byabindi bose bahimba himba! Aya amayeri arashaje kbsa! Bamwe ( mvuze bamwe si bose) mu bashinzwe umutekano, iyo muziranye ,ukamusabako agukiza umuntu mutavuga rumwe,azana tuliya dutwaro bagendana akadupfurika hafi ya wa muntu kugirango abyite ko amufatanye igihanga!!!!!! Iyi nta nkuru ilimo.Uyu mugore ni kabutindi.


text:
Korali vuzimpada yo kuri EPR Kamuhoza ubwo yizihizaga y’imyaka 7 imaze ibayeho, umuyobozi wayo mukuru (perezida) yatangaje ko n’ubwo bahura n’imbogamizi zinyuranye icyo bashyira imbere ngo ari ugushima no kugaragaza ibyiza Imana igenda ibagezaho.
Uyu muyobozi w’iyi Korali ibarizwa mu itorero rya EPR (Eglise Presbyterienne au Rwanda) rya Kamuhoza, Hakizimana Jean Damascène, yadutangarije ko batangiye umurimo w’ivugabutumwa mu mwaka w’1997. Bakaba baratangiye ari abaririmbyi 20 ubu bakaba bageze kuri 50.
Yakomeje avuga ko muri iyi myaka yose bamaze, Imana yabateje intambwe ikomeye kuko ngo hari byinshi bamaze kugera mu murimo w’ivugabutumwa bwiza bakora babinyujije mu ndirimbo. Bimwe muri ibyo banashimyemo Imana kuri iki cyumweru dusoje mu birori bari bafite byo kwizihiza isabukuru y’imyaka 7 bamaze babayeho bitwa korali, ni uko bavuye ku kuvuza ingoma bakabasha kwigurira ibyuma bya muzika bigezweho bibafasha muri iri vugabutumwa, basuye abarwayi bafasha n’abakene n’ibindi.
Ku kibazo twari tumubajije cyijyanye n’imbogamizi baba baragiye bahura nazo zaba zaragize uruhare runini mu kugira icyo zibigisha dore ko kugira ngo ugire ibyo ugeraho byiza wigira ku makosa cyangwa ibibazo uhura nabyo; yasubije agira ati: “nk’uko bisanzwe mu makorali tugenda duhura n’ibibazo ariko ahanini imbogamizi si zo tugaragaza ahubwo tugarazagaza ibyiza Imana iba yaratugejejeho.”
Damascène yasoje avuga ko bitegura gutangira umushinga wo gukora amashusho ya album yabo ya mbere y’indirimbo zigera ku icumi bafite.


text:
Nizzo , Safi na Humble Jizzo bahuriye muri Urban Boyz bari barabanje gutangaza ko igitaramo cyo kumurika album ya Gatandatu cyagombaga kuzabera kuri Stade Ntoya i Remera mu Kwakira 2016 ndetse kikitabirwa n’umwe mu baririmbyi bo muri Nigeria bakoranye indirimbo hagati ya Iyanya na Timaya.
Humble Jizzo yabwiye IGIHE ko habayemo impinduka bityo bakaba bagiye gukorera igitaramo i Huye nk’inzira bazakoresha mu gushimira abafana babo muri aka gace ari nako karimo ubwiganze bw’ababashyigikiye mu irushanwa rya Primus Guma Guma Super Star baherutse gutwara.
Yagize ati “Igitaramo cyagombaga kubera muri Petit Stade i Remera ariko byarahindutse, harimo utuntu twahindutse bituma tukijyana mu Mujyi wa Huye. Ni n’uburyo twifuje gukoresha kugira ngo tubone uko dushimira abafana bacu badufashije cyane, tunabereke igikombe kiruta ibindi mu Rwanda duherutse gutsindira.”
Yavuze ko iyi album izaba igizwe n’indirimbo icumi z’indobanure, zizaba ziganjemo izifite amazina n’amwe mu magambo yiganjemo ayo mu rurimi rw’Icyongereza.
Ati “Album yacu ni iya gatandatu, icya mbere igomba kuba itugaragaza nk’abahanzi bamaze gukomera mu muziki kandi niko bimeze koko, turi na bakuru. Indirimbo ziriho nyinshi barazimenye izindi ni nshyashya bazazumva nibagura album yacu.”
Iyi album izaba igizwe n’indirimbo icumi, eshanu muri zo zamaze kujya hanze izindi ziracyari muri studio, izo ni ‘Aragiye’, ‘Show Me Love’, ‘Adamu na Eva’, ‘So Good’, ‘Pete Kidole’, ‘Till I Die’, ‘Nkunda Ibyo Bintu’, ‘Narihanaguye’ na ‘Call Me’.
Igitaramo cy’umusogongero wa album ‘Adamu na Eva’ kizabera muri People Club ku Kacyiru kuwa 2 Ukuboza 2016 naho icyo kuyishyira hanze kibe kuwa 3 Ukuboza 2016 mu Mujyi wa Huye.